Kerani langgar mati 8 remaja basikal lajak dipenjara 6 tahun

JOHOR BAHRU, 11 Ramadan 1443H, Rabu – Mahkamah Tinggi di sini hari ini menjatuhkan hukuman penjara enam tahun dan denda RM6,000 ke atas seorang kerani selepas didapati bersalah atas pertuduhan memandu secara melulu sehingga menyebabkan kematian lapan remaja berbasikal lajak, lima tahun lepas.

Hakim Datuk Abu Bakar Katar memerintahkan hukuman penjara ke atas Sam Ke Ting, 27, itu bermula hari ini.

Wanita itu juga hilang kelayakan lesen memandu selama tiga tahun sebaik menjalani tempoh pemenjaraan dan sekiranya gagal membayar denda, dia boleh dipenjara enam bulan.

Dalam penghakimannya, hakim berkata pembelaan gagal menimbulkan sebarang keraguan munasabah terhadap kes pendakwaan yang telah membuktikan dengan jelas intipati kesalahan.

“Perbuatan responden yang memandu cara melulu atau merbahaya telah menyebabkan kehilangan lapan nyawa. Mahkamah ini mengikuti pendekatan nas duluan yang mengambil kira bilangan mangsa yang terlibat dalam menjatuhi hukuman,” kata beliau.

Keputusan hari ini mengetepikan keputusan Mahkamah Majistret pada 10 Oktober tahun lepas, yang melepaskan dan membebaskan wanita itu daripada pertuduhan berkenaan.

Pendakwaan memfailkan rayuan terhadap keputusan itu dan pada 18 Februari 2021, Mahkamah Tinggi telah mengarahkan Sam, yang merupakan seorang jurujual ketika kejadian, supaya membela diri.

Abu Bakar, ketika membaca keputusan membenarkan rayuan pendakwaan itu berkata pihaknya berpuas hati segala intipati kesalahan di bawah Seksyen 41 (1) Akta Pengangkutan Jalan 1987 telah berjaya dibuktikan.

Beliau berkata mahkamah bicara telah terkhilaf apabila gagal memutuskan pembelaan wanita itu secara tidak bersumpah bersifat penafian semata-mata atau selepas berfikir.

“Dalam pembelaannya (wanita itu) menyatakan tidak nampak kumpulan basikal di tempat kemalangan dan ada kenderaan lain yang melanggar basikal si mati dan telah melarikan diri. Versi ini tidak pernah ditimbulkan semasa kes pendakwaan,” kata beliau.

Hakim juga berkata, mahkamah bicara telah terkhilaf apabila gagal menimbangkan pembelaan wanita itu telah tidak menimbulkan sebarang keraguan yang munasabah atas kes pendakwaan bagi pertuduhan memandu kereta secara merbahaya mengambil kira keadaaan jalan yang berselekoh dan berbukit sedikit.

“Mahkamah bicara terkhilaf apabila menerima pembelaan yang tidak mengetahui adanya aktiviti basikal lajak pada malam kejadian sebagai alasan untuk memandu keretanya secara merbahaya sehingga mengorbankan mangsa yang dinyatakan dalam pertuduhan.

“Responden seharusnya memandu keretanya dengan lebih berhati-hati dan bukannya memandu dengan laju sehingga menyebabkan kemalangan tersebut. Responden sepatutnya menyedari kemalangan pencahayaannya tidak begitu terang pada jam lebih kurang 3.20 pagi,” kata beliau.

Terdahulu, pihak pendakwaan yang diwakili Pengarah Pendakwaan Negeri Johor Tengku Amir Zaki Tengku Abd Rahman dan Timbalan Pendakwa Raya  Muhammad Syafiq Mohd Ghazali, memohon agar mahkamah menjatuhkan hukuman yang setimpal dengan mempertimbangkan prinsip kepentingan awam.

Bagaimanapun, wanita itu yang diwakili peguam Muhammad Faizal Mokhtar, merayu agar mahkamah menjatuhkan hukuman ringan memandangkan ini kesalahan pertama anak guamnya yang menanggung kedua ibu bapanya.

Muhammad Faizal turut memohon penangguhan pelaksanaan hukuman ke atas responden yang hukumannya bermula hari ini.

Bagaimanapun, hakim tidak membenarkan penangguhan berkenaan selagi tidak menerima kebenaran merayu daripada Mahkamah Rayuan.

Mahkamah juga mengarahkan agar butiran sabitan dicatat dalam lesen memandu responden selain ia diserahkan pada atau sebelum esok untuk tindakan selanjutnya.

Terdahulu, wanita yang berbaju kemeja putih berbelang dan berseluar warna coklat muda, hadir ditemani seorang rakannya tiba di perkarangan Kompleks Mahkamah Johor Bahru, kira-kira jam 9 pagi tadi.

Dia didakwa melakukan kesalahan itu di Jalan Lingkaran Dalam, Johor Bahru, pada 3.20


MCA tidak lagi relevan kepada kaum Cina

BANGI, 17 Muharram 1443H, Khamis – Parti berasaskan perkauman MCA seolah-olah mahu menarik perhatian Perdana Menteri, Datuk Seri Ismail Sabri Yaakob dengan membangkitkan isu penduduk di kampung baru Cina.

Sebelum ini, MCA menyuarakan harapan kepada Perdana Menteri supaya pemimpin parti itu dilantik sebagai Menteri Perumahan dan Kerajaan Tempatan yang sensitif kepada keperluan penduduk Cina di penempatan kampung baru.

Naib Presiden MCA, Datuk Seri Ti Lian Ker mendakwa, penduduk di kampung baru terabai sejak Pakatan Harapan (PH) menjadi kerajaan selepas pilihan raya umum 2018.

Katanya, sejak MCA kehilangan kerusi Dewan Undangan Negeri (DUN), banyak isu yang tidak dapat diselesaikan.

Tambah Lian Ker, perubahan tersebut memberi tekanan kepada penduduk ketika jaringan perhubungan mereka terputus atau terganggu.

Mengulas perkara itu, Pengerusi Pertubuhan Kebajikan Amal Sejagat Malaysia (Amal Sejagat), Cikgu Izzat Johari mendakwa, Naib Presiden MCA cuba mencari perhatian Perdana Menteri untuk kepentingan parti yang dilihat sudah tidak relevan kepada kaum Cina.

“Kononnya, sejak MCA kehilangan kerusi DUN, banyak isu yang tidak dapat diselesaikan seperti hak milik tanah, aktiviti pertanian, penternakan, industri pondok dan kecil, pengangguran belia dan luar bandar.

“Nampaknya, MCA sudah hilang kepercayaan malah menjadi parasit,” katanya dalam hantaran di Facebook beliau, hari ini.

Dalam pada itu, beliau berpandangan bahawa tindak tanduk MCA sama seperti DAP sekiranya melibatkan kepentingan kaum Cina.

Perkara ini dapat dilihat dalam isu sekolah vernakular serta pencerobohan tanah kerajaan negeri yang dijadikan ladang durian haram di Raub, Pahang.


PH-BN perlu buang sikap ‘abang besar’ dalam agihan kerusi PRN

ALOR SETAR, 5 Rejab 1444H, Jumaat – Pakatan Harapan (PH) dan Barisan Nasional (BN) mesti membuang sikap ‘abang besar’ dalam perbincangan meja bulat mengenai peruntukan kerusi untuk Pilihan Raya Negeri (PRN) akan datang.

Pengerusi PH Kedah, Datuk Mahfuz Omar berkata, kedua-dua pihak harus menerima dengan hati terbuka meskipun terpaksa mengecilkan jumlah dalam pembahagian 36 kerusi Dewan Undangan Negeri (DUN) yang ditandingi dalam pilihan raya.

“Semua pihak mesti terbuka dengan hakikat bahawa kita perlu mengambil bahagian yang lebih kecil, sama ada di pihak PH atau BN.

“Kita perlu menerima hakikat bahawa kita tidak boleh bertanding sebagai abang besar untuk menjadi dominan dalam pakatan, perlu ada yang memberi dan menerima,” katanya seperti dilapor media tempatan.

Mengulas lanjut, Mahfuz berkata, PH negeri telah memulakan perbincangan tidak rasmi dengan Datuk Seri Jamil Khir Baharom dan beberapa pemimpin BN di Kedah mengenai peruntukan kerusi untuk pilihan raya negeri.

“Kami telah mula mengadakan perbincangan tidak rasmi selepas kepimpinan nasional PH memberi persetujuan untuk kami memulakan perbincangan mengenai persiapan pilihan raya negeri,” katanya.

Mahfuz melahirkan keyakinan bahawa kedua-dua gabungan itu akan dapat mencapai persetujuan mengenai pembahagian kerusi berdasarkan semangat kerajaan perpaduan di peringkat persekutuan.

Enam negeri iaitu Kedah, Kelantan, Terengganu, Pulau Pinang, Selangor dan Negeri Sembilan, sebelum ini memutuskan untuk tidak mengadakan pilihan raya negeri bersama-sama Pilihan Raya Umum ke-15 pada November 2022, memandangkan ia diadakan pada musim banjir tahunan.

Penggal Dewan Undangan Negeri semasa bagi enam negeri akan tamat pada Julai.


Bekas PM, TPM terpalit rasuah, siapa orang di belakang tadbir negara?

BANGI, 12 Syaaban 1442H, Jumaat – Malangnya buat Malaysia apabila dua bekas pemimpin tertinggi negara – Perdana Menteri dan timbalan – terpalit dengan skandal rasuah serta salah guna kuasa.

Maka, tidak hairanlah gejala rasuah dan salah laku menjadi ‘barah’ bukan hanya di pihak kerajaan serta penjawat awam, bahkan juga institusi yang bertanggungjawab memelihara keamanan seperti polis, imigresen dan Suruhanjaya Pencegahan Rasuah Malaysia (SPRM).

Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya berkata, lebih menakutkan apabila sistem kehakiman juga pernah ditangkap terbabit dengan amalan berkenaan.

“Saya melihat ianya sesuatu yang serius dan perlukan ada satu noktah. Mustahil untuk menghapuskannya tetapi bagaimana kita boleh mengurangkan gejala itu daripada merebak dan sistem pentadbiran dan keselamatan negara.

“Dan apabila pendedahan dibuat KPN mengenai kartel dalam PDRM, pada saya ia membimbangkan dan bahaya kerana melibatkan institusi keselamatan yang menjadi benteng kepada negara,” katanya dalam Forum YB di TV Pertiwi, malam ini.

Aminuddin mengakui pemerintahan yang terlalu panjang oleh UMNO menjadi antara faktor membawa kepada berlakunya amalan salah guna kuasa dalam kalangan pemimpin kerajaan.

“Mungkin peringkat awal ramai pemimpinnya ikhlas bekerja, tetapi apabila kenikmatan makin banyak dan kedudukan makin kuat, maka mereka berdepan cabaran kemewahan, kewangan dan sebagainya.

“Maka, kecenderungan untuk mereka terbabit dengan rasuah dan salah laku itu besar, seperti yang sedang berlaku,” katanya.

Beliau berkata, skandal yang terpalit ke atas dua pemimpin tertinggi negara itu menggambarkan kebobrokan sistem politik hari ini, sehingga menimbulkan persoalan siapa yang mentadbir Malaysia.

“Adakah politik atau orang di belakangnya? Sebab itu kami NGO cukup terkilan dan tidak tahu apa penyelesaian apabila setiap kali memorandum kita, kenyataan dan keputusan mahkamah dikeluarkan semua tidak menyebelahi Islam dan Melayu.

“Saya rasa ada salah guna kuasa berlaku menyebabkan isu-isu penting umat Islam tidak terbela. Inilah yang membimbangkan kita dan rakyat,” katanya.


COVID-19: Angka kes sembuh atasi kes baharu semalam

KUALA LUMPUR, 3 Ramadan 1443H, Selasa – Angka kes sembuh COVID-19 yang direkodkan di Malaysia semalam mengatasi jumlah kes baharu dengan 23,302 kes, menjadikan kumulatif kes pulih kini 4,041,723, menurut Ketua Pengarah Kesihatan, Tan Sri Dr Noor Hisham Abdullah.

Beliau berkata, kes baharu pula terus menunjukkan penurunan bawah 15,000 dengan 10,002 kes bagi tempoh sama, menjadikan kumulatif kes di negara ini kini mencecah 4,256,469 kes.

Katanya, lebih separuh atau 5,495 kes (54.94 peratus) daripada kes baharu meliputi pesakit kategori satu dan 4,418 kes (44.17 peratus) kategori dua, manakala kategori tiga dengan 30 kes (0.30 peratus); kategori empat sebanyak 33 kes (0.33 peratus); dan kategori lima hanya 26 kes (0.26 peratus).

“Daripada kes baharu, 9,904 kes adalah jangkitan tempatan sementara hanya 98 kes import. Selain itu, sebanyak 236 kes memerlukan rawatan di Unit Rawatan Rapi (ICU) dan 140 kes memerlukan bantuan pernafasan,” katanya dalam kenyataan hari ini.

Bagi penggunaan fasiliti kesihatan khusus bagi kes COVID-19, Dr Noor Hisham berkata, peratusan penggunaan katil kes kritikal atau ICU tertinggi direkodkan di Kuala Lumpur dengan 60 peratus dan Perlis sebanyak 55 peratus.

Beliau berkata, peratusan penggunaan katil bukan ICU tertinggi pula direkodkan di Putrajaya dengan 69 peratus dan Selangor (56 peratus), manakala katil di Pusat Kuarantin dan Rawatan COVID-19 Berisiko Rendah (PKRC) di seluruh negara di bawah paras 50 peratus.

Kadar kebolehjangkitan COVID-19 atau nilai Rt dicatatkan di seluruh negara adalah 0.86 dengan Selangor masih merekodkan kadar tertinggi iaitu 1.03 dan Kelantan mencatat kadar paling rendah dengan 0.68, katanya.-  Bernama


Pahang batal kelulusan kawasan pembalakan seluas 40.47 hektar di Bukit Makro

KUANTAN, 13 Rejab 1443H, Rabu – Jabatan Perhutanan Pahang (JPNP) mengesahkan kerajaan negeri telah membatalkan kelulusan kawasan pembalakan seluas 40.47 hektar di Bukit Makro, Maran, membabitkan tanah kerajaan yang diberikan kepada Amanah Saham Pahang (ASPA) pada 17 Januari lepas.

Menurut JPNP dalam kenyataan hari ini, keputusan membatalkan kelulusan itu dibuat setelah kerajaan Pahang membuat penilaian berdasarkan analisis pascabanjir dan mengambil kira kepentingan awam.

Sehubungan itu, JPNP telah mengarahkan semua aktiviti prapembalakan di kawasan itu dihentikan selain semua jentera terbabit dikeluarkan.

JPNP memaklumkan, kawasan yang diluluskan itu tidak berada dalam kawasan hutan simpan dan penilaian yang diperlukan, khususnya berkaitan impak alam sekitar telah memperoleh kelulusan daripada jabatan terbabit.

“Kerja pembalakan di kawasan itu masih belum dimulakan oleh pelesen. Hanya kerja awalan membersihkan jalan pengeluaran dan pembinaan matau utama atas tanah kerajaan sahaja yang telah dimulakan.

“Bagaimanapun, JPNP telah mengarahkan kerja itu dihentikan semasa musim tengkujuh dan banjir yang berlaku baru-baru ini,” menurut kenyataan itu.

Kenyataan itu dikeluarkan bagi menjelaskan isu tular di Facebook sejak Ahad lepas mendesak kerajaan negeri membatalkan lesen pembalakan di hutan Bukit Makro yang didakwa diluluskan pada akhir 2020 namun dikatakan operasi pembalakan itu ditangguhkan akibat musim tengkujuh. – Bernama


UNSC adakan mesyuarat bincang ketegangan di Baitulmaqdis

NEW YORK, 28 Ramadan 1442H, Isnin – Majlis Keselamatan Pertubuhan Bangsa-Bangsa Bersatu (UNSC) akan mengadakan mesyuarat pada Isnin untuk membincangkan ketegangan yang meningkat di Timur Baitulmaqdis, lapor Agensi Anadolu (AA).

Mesyuarat tertutup itu dijadual bermula 9 pagi waktu tempatan (1300 GMT) untuk membincangkan krisis yang mula tercetus apabila penduduk Palestin diusir dari rumah mereka di kawasan Sheikh Jarrah oleh pendatang Israel.

Keadaan itu menyebabkan rakyat Palestin membantah di tengah-tengah serangan polis Israel.

Krisis itu berpunca daripada keputusan Mahkamah Pusat Israel di Timur Baitulmaqdis, yang meluluskan permohonan mengusir tujuh keluarga Palestin sejak awal tahun ini.

Pada Jumaat polis Israel mengusir jemaah yang berada di perkarangan Masjid al-Aqsa menggunakan bom tangan dan gas pemedih mata. Ratusan rakyat Palestin cedera. dan insiden itu menerima kecaman seluruh dunia. – Bernama


Kadar pengangguran catat penurunan pada April 2021

KUALA LUMPUR, 28 Syawal 1442H, Rabu – Kadar pengangguran di Malaysia bagi April 2021 merekodkan penurunan kepada 4.6 peratus atau pengurangan seramai 10,500 orang, iaitu kadar yang terendah sejak Oktober 2020, kata Ketua Perangkawan Malaysia Datuk Seri Dr Mohd Uzir Mahidin.

Beliau berkata, pengurangan 0.1 mata itu menjadikan jumlah penganggur kini seramai  742,700 orang berbanding 753,200 pada Mac tahun ini.

Jelas beliau, penurunan itu berikutan situasi tenaga buruh Malaysia pada April 2021 terus berada di landasan pemulihan berikutan pelaksanaan Perintah Kawalan Pergerakan (PKP) Pemulihan dan PKP Bersyarat (PKPB) di kebanyakan tempat, membuka lebih banyak peluang kepada perniagaan meneruskan aktiviti dalam kapasiti penuh dengan pematuhan terhadap prosedur operasi standard (SOP) yang ketat.

“Prospek perniagaan yang lebih baik turut digambarkan melalui prestasi Indeks Pelopor (IP) bagi Mac 2021 yang  mencatatkan peningkatan sebanyak 1.8 peratus bulan ke bulan (Februari 2021: 1.1%).

“Justeru, bilangan tenaga buruh pada April 2021 mencatatkan peningkatan bulan ke bulan sebanyak 0.1 peratus (12,200 orang) merekodkan 16.09 juta orang (Mac 2021: 16.08 juta orang), manakala kadar penyertaan tenaga buruh (KPTB) bagi bulan tersebut kekal pada 68.6 peratus,” katanya dalam kenyataan mengenai laporan Statistik Tenaga Buruh Malaysia April 2021 hari ini.

Komposisi penganggur aktif (mereka yang bersedia untuk bekerja dan aktif mencari pekerjaan) yang merangkumi lebih 80 peratus daripada jumlah penganggur, telah berkurang kepada 618,700 orang berbanding Mac (626,900).

“Daripada keseluruhan penganggur yang aktif, sebanyak 52.1 peratus adalah penganggur yang menganggur kurang daripada tiga bulan.

“Kumpulan yang tidak aktif di luar tenaga buruh mencatatkan peningkatan sebanyak 13,100 orang kepada 7.38 juta bagi tempoh sama, yang didominasi kategori bersekolah atau latihan dengan 43.5 peratus (3.21 juta orang) diikuti kategori kerja rumah atau tanggungjawab keluarga dengan 42.1 peratus (3.10 juta orang),” katanya.

Dalam pada itu, bilangan penduduk bekerja kekal dalam trend menaik dengan pertambahan bulan ke bulan sebanyak 22,700 orang kepada 15.35 juta orang, sementara nisbah guna tenaga kepada penduduk pada bulan sama, menunjukkan kemampuan ekonomi untuk mewujudkan guna tenaga kekal pada kadar 65.4 peratus.

Pada April, penduduk bekerja dalam sektor perkhidmatan mencatatkan trend meningkat meliputi aktiviti perdagangan borong & runcit; perkhidmatan makanan dan minuman; pendidikan; serta kesihatan kemanusiaan dan kerja sosial.

“Trend yang sama juga turut dilihat dalam sektor pembuatan dan pembinaan, manakala sektor pertanian serta perlombongan dan pengkuarian terus mencatatkan momentum negatif bulan ke bulan,” katanya.

Beliau menjelaskan, komposisi penduduk bekerja sendiri merekodkan pertambahan sebanyak 12,300 orang kepada 2.49 juta orang pada April berikutan operasi berterusan perniagaan kecil pada bulan tersebut.

Di samping itu, katanya, bilangan penduduk bekerja yang tidak bekerja buat sementara waktu kekal dalam trend menurun dengan pengurangan sebanyak 5,000 kepada 116,000 ribu orang.

Bagaimanapun, Ketua Perangkawan itu berkata, krisis kesihatan awam di Malaysia pada Mei 2021 semakin mencabar dengan pertambahan mendadak jumlah kes COVID-19 dan pelaksanaan PKP penuh di seluruh negara bermula 1 hingga 14 Jun menyaksikan penutupan penuh semua sektor ekonomi dan sosial kecuali ekonomi dan perkhidmatan perlu.

Berikutan senario itu, kedudukan pasaran buruh dijangka sekali lagi berdepan situasi yang mencabar bagi beberapa bulan ke hadapan namun pelbagai bantuan oleh kerajaan dijangka dapat mengurangkan impak dan seterusnya memulihkan kedudukan pasaran buruh, katanya. -Bernama


Bantuan Khas Kewangan Aidilfitri 2023 dibayar pada 17 April

PUTRAJAYA, 2 Ramadan 1444H, Jumaat – Bantuan Khas Kewangan Aidilfitri (BKKA) 2023 sebanyak RM700 kepada penjawat awam yang layak serta RM350 kepada pesara kerajaan akan dibayar pada 17 April ini.

Perkara itu dimaklumkan Ketua Pengarah Perkhidmatan Awam, Datuk Dr Zulkapli Mohamed dalam satu surat edaran “Bantuan Khas Kewangan Aidilfitri Tahun 2023” bertarikh 23 Mac.

Mereka yang layak mendapat BKKA 2023 ialah pegawai perkhidmatan awam gred 56 dan ke bawah yang masih berkhidmat pada 17 April.

Pegawai lantikan tetap, sementara dan ‘Contract of Service’ (COS), pegawai yang bercuti bergaji penuh, pegawai yang bercuti separuh gaji, pegawai yang bercuti tanpa gaji serta pegawai yang dipinjamkan termasuk ke agensi yang diasingkan pengurusan saraannya turut layak menerima BKKA 2023.

BKKA 2023 turut dibayar kepada pegawai lantikan MySTEP yang masih berkhidmat pada 17 April  dan dilantik sebelum 17 April, guru interim, pemandu yang dilantik sendiri oleh pegawai Gred Jawatan Utama B dan ke atas, serta Gred Khas A dan ke atas yang layak pemandu tetapi tidak disediakan pemandu oleh jabatannya, serta pemandu yang dilantik sendiri oleh anggota pentadbiran serta hakim dan Pesuruhjaya Kehakiman.

Menurut surat edaran itu, pesara yang sedang menerima pencen termasuk penerima pencen terbitan di bawah undang-undang pencen serta pesara Kumpulan Wang Simpanan Pekerja (KWSP) yang bersara daripada perkhidmatan awam apabila mencapai opsyen umur persaraan paksa atau bersara atas sebab kesihatan pada, atau sebelum 17 April 2023 akan dibayar RM350.

“Pesara dan veteran yang dilantik semula secara lantikan tetap, sementara serta COS dan masih berkhidmat pada 17 April layak dibayar RM700,” menurut surat edaran itu yang turut menyatakan pembayaran sebanyak RM350 akan dibuat Jabatan Perkhidmatan Awam (JPA)/Jabatan Hal Ehwal Veteran ATM (JHEV) dan bakinya RM350 dibayar oleh jabatan yang menempatkan pegawai sedang berkhidmat.

Menurut surat edaran itu, pegawai perkhidmatan awam yang meninggal dunia pada 17 April 2023 layak diberi BKKA 2023 sebanyak RM700.

BKKA 2023 tidak layak diberikan kepada pegawai dalam kumpulan pengurusan tertinggi dan setaraf termasuk pegawai yang memangku, dipinjam atau tukar sementara dan penempatan khas ke Gred Jawatan Utama/Gred Khas.

Juga tidak layak ialah pegawai yang dikenakan hukuman tatatertib buang kerja atau turun pangkat dalam tempoh 1 Januari hingga 17 April 2023, pegawai yang ditamatkan perkhidmatan demi kepentingan awam dalam tempoh 1 Januari hingga 17 April 2023, pegawai yang meletak jawatan dalam tempoh 1 Januari hingga 17 April 2023 serta pegawai berpencen yang melepaskan hak pencen kerana menyertai badan berkanun yang diasingkan saraan.

“Pegawai yang ditahan kerja, digantung kerja atau surat pertuduhan telah dikeluarkan pihak berkuasa tatatertib akan ditangguhkan pemberian BKKA 2023 ini,” menurut surat edaran itu.

Pegawai hanya layak dibayar setelah dibebaskan daripada pertuduhan tatatertib atau dikenakan hukuman selain buang kerja atau diturunkan pangkat. – Bernama


Datuk Lat teruja ‘Galeri Rumah Lat’ dibuka, sifatkan anugerah Seniman Diraja satu penghormatan

BATU GAJAH, 19 Zulhijjah 1444H, Sabtu – Dianugerahkan gelaran Seniman Diraja serentak dengan perasmian Galeri Rumah Lat oleh Sultan Perak, Sultan Nazrin Shah hari ini, adalah antara detik paling bermakna dalam hidup kartunis tersohor negara Datuk Mohd Nor Khalid, 72, atau lebih dikenali dengan nama Lat.

Lat berkata, anugerah tersebut merupakan penghargaan tinggi dalam memartabatkan penggiat seni, pelukis, kartunis kerana karya mereka turut diiktiraf oleh pihak istana.

“Satu penghormatan buat saya dan saya menjunjung kasih atas perkenan yang diberikan oleh Sultan Nazrin Shah, memang agak terkejut juga,” katanya pada sidang media Majlis Perasmian Galeri Rumah Lat dekat sini hari ini.

Terdahulu, Sultan Nazrin semasa merasmikan galeri itu turut berkenan menganugerahkan Lat sebagai Seniman Diraja.

Sultan Nazrin bertitah anugerah itu sebagai mengiktiraf peranan dan sumbangan besar oleh seniman agung itu memperkenalkan Malaysia di pentas antarabangsa dan mengharumkan nama negara.

Sementara itu, Lat berkongsi keterujaan apabila hasratnya untuk membuka galeri bagi menempatkan kesemua hasil karya seninya sejak 1962 akhirnya terlaksana.

Katanya, lokasi rumah dan galeri berkenaan di kawasan Silverlakes Premium Outlet di Batu Gajah sangat strategik dan akan menjadi pusat tarikan baharu kepada pengunjung.

“Alhamdulillah akhirnya hasrat untuk membuka Galeri Rumah Lat berhasil untuk saya tempatkan kesemua hasil karya seni sepanjang tempoh karier saya sejak dari tahun 1962.

“Saya rakamkan jutaan penghargaan kepada semua pihak yang terlibat membangunkan Galeri Rumah Lat bagi memastikan sumbangan para pelukis komik dan kartunis dihargai,” katanya.

Lat berkata, Galeri Rumah Lat juga turut mempromosikan kebudayaan masyarakat Malaysia secara amnya dan kehidupan masyarakat Melayu Perak khususnya.

“Replika rumah ‘Kampung Boy’ yang dibina di sini memang mengikut rekaan asal rumah keluarga saya di Kampung Lalang dan ia membawa banyak makna tersirat.

“Kehidupan ‘Kampung Boy’ itu sahaja menggambarkan perlunya mendidik anak bangsa dan generasi muda masa kini tentang adat serta masyarakat majmuk yang hidup aman damai walaupun berbeza agama serta kepercayaan,” katanya.

Katanya, pembukaan Galeri Rumah Lat itu akan menjadi tempat untuknya untuk terus berkarya selain mahu memastikan apa yang diperjuangkannya dahulu akan terus terpelihara.

“Apa yang saya ingin sampaikan adalah kita kena ingat setinggi mana pun pencapaian kita suatu hari nanti, janganlah kita lupa akan asal usul kita.

“Asal saya orang kampung, maka saya bawa nama ‘Kampung Boy’ ke peringkat antarabangsa dan kini masyarakat luar sudah mengenali adat budaya kita melalui kisah yang dipaparkan dalam ‘Kampung Boy’,” katanya. – Bernama


MTEM sokong penuh cadangan gaji minimum RM1,500

BANGI, 8 Rejab 1443H, Khamis – Majlis Tindakan Ekonomi Melayu (MTEM) menyambut baik cadangan Menteri Sumber Manusia untuk meningkatkan kadar gaji minimum dari RM1,500 sebulan pada hujung tahun ini.

Pengerusinya, Halim Husin berkata, kesan jangka panjang akibat gaji yang rendah di Malaysia menyebabkan kebanyakan rakyat sukar untuk menangani kos sara hidup walaupun keperluan asas.

Justeru, beliau berkata, cadangan meningkatkan gaji minimum itu disokong sepenuhnya memandangkan ia adalah langkah yang lama tertunggak oleh kerana gaji dan upah di Malaysia amat rendah.

“Mengikut tanda aras antarabangsa, gaji minimum wajar pada tahap 60 peratus daripada gaji penengah.

“Jika gaji penengah sebelum pandemik adalah RM2,442, gaji minimum kita sepatutnya sudah mencecah RM1,465,” katanya dalam kenyataan, hari ini.

Sebagai langkah sementara, Halim menyarankan kerajaan untuk meningkatkan kadar gaji minimum kepada RM1,350 serta-merta pada Mac ini, sebelum meningkatkan kepada cadangan peningkatan RM1,500 pada Januari 2023.

Beliau berkata, cadangan itu susulan kerana Perintah Gaji Minimum 2020 telah lupus pada akhir tahun ini.

“Walaupun perkara ini akan beri kesan pada perniagaan, perlu difahami peningkatan gaji ini bertindak serampang dua mata.

“Di samping meningkatkan kos operasi, ia juga akan meningkatkan permintaan untuk pelbagai barangan dan perkhidmatan berkali ganda disebabkan ‘kesan multiplier’,” katanya.

Sebelum ini, Menteri Sumber Manusia, Datuk Seri M Saravanan dilaporkan berkata akan mengemukakan cadangan gaji minimum dari RM1,500 kepada Jemaah Menteri.

Beliau berkata, walaupun nilai sebenar kadar baharu itu belum dimuktamadkan, Saravanan positif perkara itu boleh direalisasikan selepas mendapat persetujuan Jemaah Menteri.

“Saya tidak boleh nyatakan lagi kadar gaji minimum yang dicadangkan oleh Kementerian Sumber Manusia, tetapi ia berada di paras sekitar RM1,500 ke bawah,” katanya.

Mengulas perkara itu, Halim mengharapkan supaya cadangan berkenaan tidak ditangguh sehingga selepas Pilihan Raya Umum Ke-15 (PRU15).

Jelasnya, cadangan ini jika dilaksanakan akan beri kesan bermakna terhadap golongan miskin dan B40 – kebanyakan adalah golongan Bumiputera terdiri daripada orang Melayu, anak Sabah dan Sarawak serta orang asal.

“Namun, MTEM mencadangkan beberapa langkah wajar juga diambil untuk mengurangkan atau memperlahan impak jangka pendek kepada syarikat kecil dan mikro untuk masa yang terhad. Tetapi bagi syarikat sederhana dan besar, impaknya agak kecil bagi kebanyakan sektor.

“Kerajaan juga mestilah mempertimbangkan mekanisma untuk menambah baik golongan gaji pertengahan kerana kita bimbang peningkatan gaji minimum tidak semestinya akan menstruktur gaji dan upah mereka yang sudah mempunyai kemahiran dan pengalaman yang bernilai,” katanya.


Dikompaun RM50,000, peniaga pasrah jika kedai runcit dirampas

KOTA BHARU, 16 Ramadan 1442H, Rabu – Seorang peniaga pasrah sekiranya pihak berkuasa merampas kedai runcitnya sebagai ganti akibat tidak mampu membayar kompaun sebanyak RM50,000.

Mansah Marjurin, 47, antara tiga peniaga dikenakan kompaun dengan jumlah tinggi pada Ahad lalu bagi kesalahan beroperasi lebih masa ketika Perintah Kawalan Pergerakan (PKP).

Beliau yang berniaga di kedai runcit di Jalan Chempaka, di sini, mengakui tidak berkemampuan untuk membayar kompaun terbabit, tambahan pula bayaran rumahnya juga sudah tertunggak tujuh bulan selain sebuah kereta ditarik oleh pihak bank sejak PKP.

“Ambillah kedai runcit saya sebagai ganti, memang saya tidak akan mampu untuk membayar kompaun sebanyak RM50,000,” katanya seperti dilapor Harian Metro.

Mansah berkata, ketika beliau didatangi empat anggota polis pada jam 11.40 malam, kedai runcit miliknya sudah ditutup, namun hanya pintu kecil tidak berkunci kerana ketika itu ada saudara datang berkunjung.

“Memang saya sudah menutup kedai dengan keseluruhan pintu sudah dikunci, namun jam 10 malam saudara isteri datang berkunjung di kedai dan ketika itu kami sedang berborak di dalam kedai.

“Pintu kecil pula dibuka kerana ada anak kecil yang keluar masuk, bukannya untuk pelanggan. Selepas itu saya terkejut apabila anggota polis datang dan bertanyakan kenapa kedai masih beroperasi.

“Saya sudah menjelaskan dengan menunjukkan pintu gril yang ditutup namun tetap disaman dengan jumlah RM50,000,” katanya yang juga bapa kepada tiga anak berusia tiga hingga sembilan tahun.

Beliau yang berasal dari Bukit Tinggi, Klang mengakui sangat terkejut dengan jumlah kompaun yang dikenakan, kerana pendapatan mereka sekeluarga hanya bergantung kepada jualan kedai runcit dan isterinya juga tidak bekerja.

“Sejak malam itu, saya buntu dan tidak mengetahui apa yang perlu dilakukan. Saya juga belum membuat rayuan di Pejabat Kesihatan Daerah kerana masih dalam suasana terkejut. Mungkin hari ini baru saya pergi membuat rayuan.

“Jika diminta bayar, memang saya tidak mampu, ambillah kedai runcit saya sebagai ganti,” katanya.

Selain itu, beliau turut berharap ada pihak tampil membantunya serta dua peniaga lain yang dikenakan jumlah kompaun sama.

Terdahulu, Ketua Polis Kelantan, Datuk Shafien Mamat memaklumkan, pihaknya mengambil pendekatan untuk meneliti kompaun RM50,000 yang dikenakan terhadap tiga peniaga termasuk peniaga burger di sini, Ahad lalu.

Beliau dilapor berkata, pihaknya akan memanggil semula orang yang dikenakan kompaun (OKK) membabitkan tiga peniaga itu.

“Peniaga berkenaan akan dipanggil untuk ditawarkan nilai kompaun mengikut garis panduan (Penetapan Nilai Tawaran Kompaun dan Kadar Pengurangan Kompaun) yang ditetapkan bagi kesalahan mengikut Akta 342 dan peraturan-peraturan di bawahnya,” katanya.


2 beranak mengaku tak bersalah cemari Sungai Gong

KUALA LUMPUR, 17 Rabiulawal 1442H, Selasa – Dua pengarah syarikat membaiki dan menjual jentera pembinaan dihadapkan ke Mahkamah Sesyen Selayang di sini hari ini atas tuduhan melakukan khianat dengan melupus dan melepaskan bahan buangan mengandungi bahan berbahaya ke Sungai Gong, Rawang.

Chai Kin Sang, 62, dan anaknya Chai Wern Teik, 31, mengaku tidak bersalah atas dua pertuduhan yang dibacakan terhadap mereka di hadapan Hakim Maziah Joary Mohd Tajudin.

Bagi pertuduhan pertama, kedua-dua lelaki itu didakwa telah melakukan khianat dengan menyebabkan bahan buangan yang mengandungi bahan berbahaya daripada premis FG Autoparts Sdn Bhd dilupuskan ke dalam alur air yang akan mengalir ke dalam Sungai Gong dengan mengetahui bahawa ia akan menyebabkan susut bekalan air bagi minuman manusia.

Mereka dituduh melakukan perbuatan tersebut di premis berkenaan di Batu Arang, Rawang dekat sini antara 17 dan 19 Oktober lepas mengikut Seksyen 430 Kanun Keseksaan yang memperuntukkan hukuman penjara lima hingga 30 tahun dengan denda atau kedua-duanya, jika sabit kesalahan.

Kedua-dua tertuduh juga didakwa dengan niat bersama telah melepaskan bahan buangan mengandungi bahan berbahaya dari bengkel serupa ke dalam alur air yang akan mengalir ke sungai sama tanpa lesen, di tempat dan masa sama.

Bagi kesalahan itu, mereka didakwa mengikut Seksyen 25(1) Akta Kualiti Alam Sekeliling 1974 yang memperuntukkan hukuman denda RM100,000 atau penjara hingga lima tahun atau kedua-duanya, jika sabit kesalahan.

Terdahulu, kedua-dua tertuduh tiba di Mahkamah Selayang menaiki van polis pada 8.13 pagi.

Timbalan Pendakwa Raya Muhamad Iskandar Ahmad tidak menawarkan sebarang jaminan atas alasan kesalahan tersebut tidak boleh dijamin.

“Kes ini adalah kes pencemaran kedua berlaku di Sungai Gong, Rawang yang mengakibatkan enam juta penduduk di sekitar Lembah Klang tidak ada air selama beberapa hari.

“Sekiranya mahkamah tidak bersetuju dengan hujahan saya, saya memohon mahkamah mengenakan jaminan RM2 juta bagi setiap tertuduh berserta syarat-syarat tambahan,” katanya.

Peguam Muhammad Nor Izzat Nordin yang mewakili kedua-dua tertuduh memohon jaminan rendah atas alasan anak-anak guamnya memberi kerjasama yang baik kepada pihak polis.

“Kedua-dua tertuduh adalah penanggung utama keluarga yang masing-masing menanggung isteri serta tiga dan dua anak.

“Selain itu, mereka juga bersedia untuk dikenakan sebarang syarat tambahan. Anak-anak guam saya juga tidak ada risiko untuk melarikan diri,” katanya.

Mahkamah membenarkan kedua-dua tertuduh dibebaskan dengan ikat jamin, masing-masing RM400,000 dengan seorang penjamin berserta syarat tambahan mereka perlu menyerahkan pasport kepada mahkamah, melaporkan diri di balai polis berdekatan sebulan sekali dan tidak dibenarkan menganggu saksi-saksi pendakwaan.

Mahkamah juga menetapkan 16 Disesmber untuk sebutan semula kes dan serahan dokumen.

Lebih 20 wakil media tempatan berada di depan pintu mahkamah seawal 7 pagi sebelum dibenarkan masuk pada 8.10 pagi.

Pengurusan Air Selangor Sdn Bhd (Air Selangor) mengesan bau abnormal pada sumber air mentah di Sungai Selangor pada 12.38 pagi 19 Oktober lepas, menyebabkan Loji Rawatan Air (LRA) Rantau Panjang terpaksa dihenti tugas apabila kadar bau dikesan pada paras 3 TON (ukuran kadar bau).

Media sebelum ini melaporkan henti tugas keempat-empat loji itu menyebabkan gangguan bekalan air tidak berjadual membabitkan 1,196,457 akaun merangkumi 1,292 kawasan di Wilayah Kuala Lumpur, Petaling, Klang, Shah Alam, Kuala Selangor, Hulu Selangor, Gombak dan Kuala Langat.

Pada 15 September lepas, empat ahli lembaga pengarah dan seorang pengurus sebuah syarikat membaiki jentera berat dihadapkan ke mahkamah sama berhubung pelepasan bahan berbahaya ke dalam Sungai Gong. – Bernama


12,000 pemohonan rentas daerah, negeri dilulus sehari sebelum sekatan penuh

KUALA LUMPUR, 24 Syawal 1442H, Sabtu – Polis Diraja Malaysia (PDRM) meluluskan 12,000 permohonan rentas daerah dan negeri setiap hari sejak penguatkuasaan sekatan pergerakan penuh dikuatkuasakan 1 Jun lepas.

Menteri Dalam Negeri Datuk Seri Hamzah Zainudin berkata permohonan rentas daerah dan negeri yang diluluskan itu adalah bagi permohonan melibatkan kematian, kecemasan dan pemohon yang bekerja sendiri.

Mengulas lanjut, Hamzah berkata PDRM juga menutup 118 jalan kecil yang sebelum ini digunakan orang awam sebagai jalan alternatif untuk merentas daerah dan negeri di seluruh negara.

“Tinjauan di lebuh raya-lebuh raya utama di seluruh negara juga mendapati kadar aliran kenderaan menurun kepada sekitar 500,000 kenderaan sehari berbanding 1.3 juta kenderaan sehari sebelum Perintah Kawalan Pergerakan 3.0 dikuatkuasakan,” katanya pada sidang media secara dalam talian, di sini hari ini.

Sementara itu, beliau memaklumkan kira-kira 85,000 pemeriksaan harian dilaksanakan PDRM dan agensi-agensi berkaitan sejak 1 Jun selaras pelaksanaan Sekatan Pergerakan Penuh.

Beliau berkata hampir 35,000 premis diperiksa termasuk pasar raya, restoran, kilang dan tempat-tempat yang dibenar beroperasi di seluruh negara.

Hamzah berkata sebanyak 3,514 kompaun dikeluarkan termasuk 117 dikenakan terhadap perbadanan atau syarikat dan 163 tangkapan dilakukan atas kesalahan pelanggaran Prosedur Operasi Standard (SOP) Perintah Kawalan Pergerakan (PKP) dalam tempoh 1 Jun sehingga 4 Jun. – Bernama


Tun M saran tubuh struktur rasmi SG4 mulakan pelaburan

BANGI, 19 Rabiulakhir 1445H, Jumaat – Empat negeri di bawah pentadbiran Perikatan Nasional (PN), Kelantan, Terengganu, Kedah dan Perlis disaran menubuhkan struktur rasmi ‘State Goverment 4’ (SG4) bagi memulakan agenda pelaburan secara pantas.

Pandangan berkenaan disuarakan oleh penasihat tidak rasmi SG4, Tun Dr Mahathir Mohamad ketika mengadakan pertemuan tertutup dengan Menteri Besar Terengganu, Datuk Seri Dr Ahmad Samsuri Mokhtar serta kepimpinan kerajaan negeri semalam.

Pengerusi Mobilisasi Proklamasi Orang Melayu (Proklamasi), Datuk Seri Khairuddin Abu Hassan berkata, bekas Perdana Menteri itu menyarankan kepimpinan SG4 mestilah berteraskan pada ‘business friendly state government’ atau kerajaan negeri mesra perniagaan bagi menarik lebih banyak pelaburan langsung asing ke negeri terbabit.

“Keempat-empat negeri ini mestilah digabungkan sebagai satu badan untuk melaksanakan agenda pelaburan yang menguntungkan semua pihak,” katanya dalam kenyataan.

Pertemuan berkenaan diadakan secara tertutup selama hampir satu jam setengah di Pejabat Menteri Besar Terengganu di Wisma Darul Iman, semalam.

Ia memberi tumpuan perancangan pembangunan ekonomi di empat negeri tersebut.

Khairuddin menambah buat masa ini beberapa pelaburan telah dikenal pasti untuk ‘SG4’ memulakan perancangan pelaburan secara kolektif bagi memanfaatkan empat negeri bawah gabungannya.

Dalam pertemuan berkenaan, beliau berkata, bekas Perdana Menteri itu turut melakukan kunjungan ke kediaman Presiden PAS, Tan Sri Abdul Hadi Awang di Rusila, Marang.

Dr Mahathir menunaikan solat Zohor berjemaah di Masjid Rusila selain meluangkan masa selama hampir sejam bersama Abdul Hadi sebelum itu bagi membincangkan pelbagai isu negara masa kini.


Vaksin AstraZeneca dijangka tiba suku ke-2 tahun ini

KUALA LUMPUR, 19 Rejab 1442H, Rabu – Kumpulan pertama penghantaran vaksin COVID-19 AstraZeneca ke Malaysia dijangka tiba pada suku kedua tahun ini, demikian menurut sebuah syarikat farmaseutikal.

Presiden AstraZeneca bagi Malaysia Dr Sanjeev Panchal berkata syarikat itu akan terus memenuhi komitmennya dalam menyediakan akses yang meluas dan saksama tanpa keuntungan

“Kami menjalin kerjasama rapat dengan kerajaan Malaysia untuk membantu membendung pandemik itu bagi membolehkan rakyat kembali hidup seperti biasa dan membuka laluan ke arah pemulihan ekonomi negara,” menurutnya dalam kenyataan di sini hari ini.

Hari ini, Vaksin COVID-19 AstraZeneca (AZD1222) telah diberikan kelulusan pendaftaran bersyarat di Malaysia oleh Bahagian Regulatori Farmasi Negara (NPRA) bagi imunisasi aktif individu berusia 18 tahun dan ke atas bagi mencegah COVID-19.

Dr Sanjeev berkata kelulusan itu menandakan satu lagi pencapaian penting susulan perjanjian bersejarah dengan kerajaan Malaysia bagi membekalkan sejumlah 6.4 juta dos Vaksin COVID-19 AstraZeneca kepada jutaan rakyat di negara ini.

Beliau berkata kelulusan itu diberikan berdasarkan penyerahan yang merangkumi keputusan analisis interim program Fasa 3 yang dikendalikan Universiti Oxford dan diterbitkan dalam The Lancet pada 8 Dis tahun lepas.

Katanya kebenaran Malaysia adalah bagi dua regimen dos standard Vaksin COVID-19 AstraZeneca yang menunjukkan ujian klinikal mampu bertoleransi dan berkesan dalam mencegah gejala COVID-19 tanpa kes teruk dan dimasukkan ke hospital melebihi tempoh 14 hari selepas dos kedua.

“Hari ini adalah hari yang kita nanti-nantikan… pendaftaran bersyarat ini akan memberikan akses untuk jutaan rakyat Malaysia kepada vaksin AstraZeneca yang berkesan, bertoleransi dan mudah digunakan sebaik sahaja bekalan boleh didapati,” katanya.

Dr Sanjeev berkata ujian klinikal mendapati ia adalah seratus peratus melindungi daripada penyakit yang teruk, dimasukkan ke hospital serta kematian, lebih 22 hari selepas pengambilan dos pertama yang menyaksikan setiap dos vaksin mempunyai kadar keberkesanan sebanyak 76 peratus terhadap gejala COVID-19 dalam tempoh 90 hari pertama selepas vaksinasi.

Beliau berkata keberkesanan vaksin selepas pengambilan dos kedua lebih tinggi dalam tempoh lebih lama, mencapai 81.3 peratus dengan pengambilan dos selang 12 minggu atau lebih, dan penyelidikan turut menunjukkan bahawa ia mengurangkan jangkitan virus itu sebanyak 67 peratus.

“Vaksin itu boleh disimpan, diangkut dan ditangani dalam keadaan suhu sejuk yang biasa (dua hingga lapan darjah Celsius/36 hingga 46 darjah Fahrenheit) bagi tempoh sekurang-kurangnya enam bulan… ia juga senang digunakan dalam keadaan penjagaan kesihatan yang sedia ada,” katanya.

Beliau berkata vaksin itu telah mendapat kebenaran untuk digunakan di negara-negara Kesatuan Eropah, United Kingdom, Argentina, Republik Dominika, El Salvador, Mexico, Arab Saudi, Emiriah Arab Bersatu (UAE), Kuwait, Bahrain, Oman, Mesir, Algeria, Maghribi dan benua Asia seperti India, Taiwan, Filipina, Thailand dan Vietnam. – Bernama


PDRM sedia tangani isu keselamatan Sabah, terutama ancaman Abu Sayyaf

LAHAD DATU, 4 Muharram 1444H, Selasa – Polis Diraja Malaysia (PDRM) sentiasa bersedia menangani ancaman keselamatan di Sabah, terutama daripada kumpulan Abu Sayyaf (ASG) dengan melaksanakan pelbagai langkah pencegahan, kata Ketua Polis Negara Tan Sri Acryl Sani Abdullah Sani.

Beliau yang menyifatkan ancaman keselamatan itu sebagai ‘wabak penyakit’ yang sentiasa ada, berkata pihaknya bersama pasukan keselamatan yang lain sentiasa dalam keadaan bersedia, malah dalam tempoh tujuh bulan pertama tahun ini telah menahan lima warga Filipina dipercayai anggota ASG.

Beliau berkata bagi menghadapi ancaman itu juga 3,475 anggota Pasukan Gerakan Am (PGA) serta 900 anggota Pasukan Polis Marin (PPM) ditempatkan di kawasan pantai timur Sabah, jumlah yang jauh lebih besar berbanding kawasan wilayah marin lain.

“Meskipun hampir dua tahun tiada ancaman (ASG), tidak bermakna ancaman itu terhapus terus, tidak bermakna kumpulan itu tidak mengintai peluang melakukan jenayah, bukan bererti kita boleh bersenang hati dan kita mula melonggarkan kawalan.. aspek keselamatan di pantai timur Sabah ini akan sentiasa wujud.

“Di pihak kita, sentiasa berjaga dan meningkatkan keupayaan menangkis ancaman keselamatan,” katanya selepas menutup kursus asas Tiger Platoon Briged Sabah PGA Siri 1/2022 setelah 44 hari diadakan dengan pembabitan dua pegawai kanan serta 84 anggota di sini hari ini.

Acryl Sani berkata selain langkah pencegahan, pihaknya juga berusaha memperhebatkan kawalan keselamatan di Sabah termasuk melihat keperluan tambahan dua batalion PGA di negeri ini dalam tempoh terdekat.

“PGA sedia ada di Sabah ketika ini adalah lima (batalion), dan kita berusaha tambah dua batalion lagi bagi membantu menampung kawasan tanggungjawab untuk menghadapi insiden keselamatan yang mungkin berlaku.

“Perkara ini termasuk penstrukturan semula PGA dengan beberapa kerjasama kekuatan antara platun dan briged akan disesuaikan untuk mewujudkan dua batalion tambahan di Sabah ini, selain mengusahakan keperluan kelengkapan peralatan berteknologi tinggi kepada unit Tiger Platoon serta PPM,” katanya.

Sementara itu bagi mengukuhkan kemahiran PDRM, Acryl Sani berkata pihaknya akan memohon secara rasmi kepada kerajaan Sabah untuk menjadikan Pulau Tabawan di sini sebagai kawasan khusus menjalankan latihan kemahiran, sekali gus mengukuhkan teknik yang akan digunakan apabila berdepan situasi keselamatan.

“Hasil taklimat ringkas oleh Pengarah Jabatan Keselamatan Dalam Negeri dan Ketenteraman Awam Datuk Seri Hazani Ghazali dan Pesuruhjaya Polis Sabah Datuk Idris Abdullah, kita dapati bahawa kawasan Pulau Tabawan ini merupakan kawasan sesuai untuk digunakan sebagai lokasi latih amal,” katanya. – Bernama


438,220 individu lengkapkan vaksinasi COVID-19 setakat ini

KUALA LUMPUR, 5 Ramadan 1442H, Sabtu – Seramai 438,220 individu telah menerima kedua-dua dos vaksin mereka di bawah fasa satu Program Imunisasi COVID-19 Kebangsaan setakat semalam, kata Menteri Kesihatan Datuk Seri Dr Adham Baba.

Beliau berkata bagi tempoh sama juga, seramai 687,176 individu menerima suntikan dos pertama, menjadikan jumlah keseluruhan dos vaksin COVID-19 yang telah diberikan kepada penerima di seluruh negara sebanyak 1,125,396 dos.

Beliau berkata lima negeri yang mencatatkan bilangan terbesar penerima dos pertama ialah Selangor (97,416), Kuala Lumpur (78,086), Sarawak (67,624), Johor (63,295) dan Perak (56,295).

Lima negeri yang merekodkan jumlah tertinggi penerima yang telah melengkapkan dos vaksin mereka setakat ini ialah Selangor dengan 63,126 individu, Perak (48,795), Sabah (43,033), Kuala Lumpur (38,642) dan Sarawak (33,291).

Mengenai jumlah mereka yang mendaftar untuk program imunisasi itu, Dr Adham berkata setakat semalam, seramai 8,902,528 orang atau 36.4 peratus daripada yang disasarkan telah mendaftar, dengan Selangor mencatatkan jumlah tertinggi iaitu 2,347,091. – Bernama


Muharam dan amalan yang dipermudahkan

KITA umat Nabi Muhammad SAW yang sangat istimewa. Bermula Muharam sehingga berakhir dengan Zulhijjah, ada sahaja waktu-waktu istimewa yang Allah SWT peruntukkan untuk kita.  Saya mulakan dengan kata-kata Imam Ibnu Hajar al-Asqalani ketika membahaskan tentang kelebihan bulan Haram:

الحكمة في جعل المحرم أول السنة أن يحصل الابتداء بشهر حرام ويختم بشهر حرام وتتوسط السنة بشهر حرام وهو رجب وإنما توالى شهران في الآخر لإرادة تفضيل الختام والأعمال بالخواتيم

Hikmah dijadikan Muharam itu pada awal tahun supaya permulaan kita adalah dengan bulan yang agung, penutup kita dengan bulan yang agung, pertengahan kita juga dengan bulan yang agung iaitu Rejab, sesungguhnya berentetan dua bulan agung pada penghujung (Zulkaedah dan Zulhijjah) adalah untuk melebihkan penutup dan amalan itu dikira pada penutupnya.

Amalan yang Dimudahkan

Bila dilihat gaya orang kita berinteraksi dengan bulan haram, kita sebenarnya seperti orang yang tak sedar dek untung. Langsung tak terkesan dengan tawaran Tuhan yang permana. Bak kata bijak pandai, orang kita zuhud tak bertempat. Memang kita disuruh zuhud tapi zuhud itu dengan manusia bukan zuhud dengan Allah. Dengan Allah, kita disuruh untuk haloba dengan mengejar pahala sehabis daya.

Ada orang yang mudah baginya nak buat baik. Kebaikan mendatanginya seperti bayang-bayang. Tak perlu usaha kuat, pantang terlintas terus terbuat. Ada orang yang mudah pula baginya berbuat jahat. Kejahatan bukan sekadar teman bahkan mesra. Sehingga dia dengan syaitan sejiwa, hanya rupa yang membezakan. Sebenarnya, mudahnya kita untuk beramal, menjadi dalil kedudukan kita di akhirat kelak. Sama ada menjadi penghuni syurga mahupun neraka.

Pernah suatu Ketika, baginda Nabi SAW menguruskan jenazah bersama para sahabat di perkuburan Baqi. Ada sahabat yang berkata, “Wahai Rasulullah, berikan nasihat buat kami!” Nabi SAW pun bersabda:

ما مِنكُم مِن أحَدٍ إلَّا وقدْ كُتِبَ مَقْعَدُهُ مِنَ النَّارِ، ومَقْعَدُهُ مِنَ الجَنَّةِ

Tiada seorang pun dalam kalangan kamu melainkan Allah telah tetapkan sama ada dia berada di neraka atau di syurga.

Tiba-tiba salah seorang daripada sahabat bertanya, “Adakah kami perlu bertawakal sahaja dengan takdir yang telah ditetapkan dan kami tinggalkan beramal?” Jawab Nabi SAW:

اعملوا فكلٌّ ميسر لما خلق له

Beramallah, kerana setiap daripada kamu akan dipermudahkan kepada apa, dia diciptakan

Maksudnya, kita disuruh beramal dan antara petanda kita ahli syurga ialah Allah SWT akan permudahkan kita untuk berbuat baik dan susahkan kita untuk berbuat jahat. Hadis ni boleh jadi khabar gembira buat kita dan boleh jadi khabar yang menakutkan. Tepuk dada tanya hati, agak-agaknya aku lebih mudah yang mana satu?

Beramal Sekalipun Sudah Ditentukan Kedudukan

Pasti kita akan tertanya-tanya sebagaimana para sahabat Nabi tadi. Untuk apa lagi bersusah untuk beramal kalau semuanya telah ditetapkan. Bukankah ia seperti mencurah ke daun keladi atau seperti melukut di tepi gantang?

Jika kita perhatikan kepada hadis tadi, ia diletakkan oleh Imam Bukhari dalam bab al-Qadr. Perkara ini dibahaskan panjang lebar sama ada ia qada’ mubram (tak boleh berubah) atau qada’ muallaq (yang boleh berubah). Ringkasnya, soal  ketentuan Allah SWT sama ada neraka atau syurga adalah sebahagian daripada qada’ muallaq yang boleh berubah bergantung kepada amalan manusia. Jadi, hadis ini menghimpunkan antara keimanan kepada qada’ dan qadar Allah serta keperluan untuk berpegang dengan ‘asbab’ atau usaha dalam beramal.

Sebenarnya jawapan Nabi SAW tadi tidak terhenti di situ sahaja. Baginda telah menyambung dengan membacakan ayat al-Quran dari surah al-Lail yang berbunyi:

فَأَمَّا مَنْ أَعْطَى وَاتَّقَى  وَصَدَّقَ بِالْحُسْنَى  فَسَنُيَسِّرُهُ لِلْيُسْرَى

Adapun orang yang memberikan apa yang ada padanya ke jalan kebaikan dan, serta ia mengakui dengan yakin akan perkara yang baik, aka sesungguhnya Kami akan memberikannya kemudahan untuk mendapat kesenangan (syurga).

وَأَمَّا مَنْ بَخِلَ وَاسْتَغْنَى  وَكَذَّبَ بِالْحُسْنَى  فَسَنُيَسِّرُهُ لِلْعُسْرَى

Sebaliknya: orang yang bakhil dan merasa cukup dengan kekayaan dan kemewahannya, serta ia mendustakan perkara yang baik, maka sesungguhnya Kami akan memberikannya kemudahan untuk mendapat kesusahan dan kesengsaraan.

Amalan Pengubah Kedudukan

Ayat di atas tadi menceritakan bahawa Allah SWT akan mudahkan seseorang untuk buat kebaikan dan mudahkan juga untuk jalan kejahatan. Secara lebih terperinci, ayat ini menyatakan bahawa ada amalan tertentu yang akan memudahkan seseorang untuk berbuat baik. Itulah dia sedekah.

Sedekah bukan sahaja membersihkan harta seseorang, ia juga berperanan untuk membersihkan jiwa si pemberinya. Orang yang banyak bersedekah akan mudah dilembutkan hati lalu memandunya untuk beramal dengan lebih banyak. Jadi, sesiapa yang rasa hatinya berpenyakit, rasa susah untuk buat baik, malas ibadat, berat mulut membaca al-Quran, maka eloklah dia bersedekah.

Semakin banyak ujian dan masalah, semakin banyak kita perlu bersedekah.  Ini amalan para sahabat dan salafussoleh yang diwarisi daripada Rasulullah SAW. Bukan sekadar penyakit hati, penyakit zahir pun boleh diubati dengan sedekah. Sabda Nabi SAW:

“Bentengi hartamu dengan zakat, ubati penyakitmu dengan sedekah, dan hadapi ujianmu dengan doa.” (Riwayat al-Thabrani)

Akhir kata, tuan-tuan yang mulia, anjuran beramal sudah ada. Ganjaran juga telah tersedia. Cuma menunggu hati mengarahkan anggota. Untuk beramal mengejar pahala. Semoga Allah SWT mudahkan urusan kita untuk merentas jalan ke syurga. Insya-Allah!

Dr Abdul Wahab Md. Ali
Pensyarah Kanan, Akademi Pengajian Islam Kontemporari (ACIS), UiTM Cawangan Dungun, Terengganu


Ada segelintir ahli politik guna kuasa bukan untuk kepentingan agama

BANGI, 8 Zulhijjah 1443H, Jumaat – Kesilapan dalam pemerintahan disebabkan kepentingan politik perlu diperbetulkan segera bagi mengelak kemurkaan Allah.

Naib Presiden PAS, Datuk Mohd Amar Abdullah berkata, menjadi kewajiban bagi pemerintah untuk membawa pentadbiran ke arah yang membawa manfaat kepada agama.

Menurut beliau, kesilapan berlaku apabila ada segelintir ahli politik yang menggunakan kuasa yang diamanahkan bukan untuk kepentingan agama sebagaimana tujuan politik dalam Islam.

“Tujuan politik dalam agama adalah untuk menegakkan agama dan menguruskan dunia dengan agama.

“Jadi kita hendaklah sama-sama memelihara agama, kuasa politik perlu dimanfaatkan untuk kepentingan agama.

“Namun sebarang penyimpangan tujuan itu juga pelanggaran dan tindakan melampaui hukuman, pasti akhirnya akan berdepan hukuman Allah atau ditimpa pembalasan di atas dunia lagi,” katanya seperti dipetik harakahdaily.net, hari ini.

Beliau yang dipetik ketika menyampaikan Kuliah Tafsir Surahi Masjid Assidiqin, Panchor, Pengkalan Chepa baru-baru ini menjelaskan, sebelum menimpakan sesuatu musibah, Allah telah menghantar Nabi dan Rasul untuk memberi peringatan agar berbuat baik.

Beliau berkata, zaman ini adanya orang alim yang berperanan dalam menyambung tugas para Nabi dan Rasul iaitu menyuruh manusia untuk berbuat kebaikan (amar ma’ruf) dan melarang manusia daripada melakukan kejahatan.

“Namun sayangnya ada yang berpangkat tinggi, berkedudukan sentiasa menentang dan mengkhianati nabi dan Rasul.

“Apabila ia berlaku, Allah menghancurkan kelompok tersebut dengan sehancur-hancurnya,” ujarnya sambil menyenaraikan akibat yang menimpa kaum-kaum terdahulu seperti kaum Luth, ‘Ad, Thamud, pengikut Nabi Nuh A.S, Fir’aun dan pengikutnya serta pengikut Namrud.

Malah beliau turut membuktikan, bangsa-bangsa yang menolak kebenaran agama sama ada mereka beragama Islam atau bukan-Islam juga dihancurkan seperti Kerajaan Rom, Greek Purba, China dan India dahulu.

“Semuanya berdepan kehancuran kerana menolak agama kerana berleluasa melakukan zina, minum arak, homoseksual dan pelbagai kejahatan lain.

Atas dasar itu, Timbalan Menteri Besar Kelantan itu berkata, perubahan dalam pemerintahan perlu dilakukan segera supaya tidak mendapat balasan seperti kaum terdahulu yang menolak agama.

“Kita perlu berasa bimbang sekiranya masyarakat hidup sedemikian kerana dikhuatiri bala akan menimpa ke atas semua.

“Dakwah adalah sangat penting dan kita seharusnya tidak membiarkan keburukan-keburukan terus berlaku,” tegasnya sambil memberi contoh tragedi menimpa Bosnia sebagai iktibar disebabkan kehidupan tidak berlandaskan agama.


Kit ujian kendiri COVID-19 diberi kelulusan bersyarat oleh KKM

PUTRAJAYA, 4 Zulhijjah 1442H, Rabu –  Kementerian Kesihatan Malaysia (KKM) telah memberikan kelulusan bersyarat bagi kit ujian kendiri COVID-19 untuk digunakan oleh masyarakat Malaysia.

Dalam satu kenyataan, Pihak Berkuasa Peranti Perubatan (MDA) mengatakan bahawa ahli lembaga pengarahnya dalam mesyuarat pada hari ini bersetuju mengeluarkan kelulusan bersyarat untuk import dan pengedaran kit ujian kendiri COVID-19.

“Dengan mempertimbangkan pentingnya kesihatan dan keselamatan awam, MDA menyedari perlunya orang ramai menggunakan kit ujian kendiri COVID-19.

“Ini untuk memudahkan proses mengesan dan mengawal jangkitan COVID-19, yang juga akan membantu mengurangkan beban pekerja kesihatan negara,” kata MDA.

Dengan adanya kit ujian kendiri COVID-19, MDA mengatakan orang ramai akan dapat menggunakan alat ini untuk mendapatkan diagnosis segera mengenai status jangkitan mereka, sebelum mengambil tindakan selanjutnya.

“Kit ujian kendiri ini tidak menggantikan fungsi diagnostik masa nyata ujian Tindak Balas Rantai Polimerase Masa Nyata (RT-PCR), tetapi ia akan mempunyai kelebihan pemeriksaan pesakit dengan cepat,” katanya.

MDA mengatakan senarai kit ujian kendiri COVID-19 yang diluluskan akan dipaparkan di laman webnya sebagai panduan untuk orang ramai memutuskan mana yang boleh dibeli.

Difahamkan setakat ini, dua kit ujian kendiri COVID-19 telah diluluskan untuk digunakan, sementara 15 lagi sedang menjalani ujian makmal.

Bagi syarikat yang berminat untuk mendapatkan kelulusan bersyarat, MDA mengatakan bahawa mereka mesti mempunyai lesen penubuhan di bawah Akta Peranti Perubatan 2012 (Akta 737).

“Kit ujian kendiri ini mesti menjalani proses penilaian teknikal dan ujian prestasi,” kata MDA.

Sebelum ini, Ketua Pengarah Kesihatan, Tan Sri Dr Noor Hisham Abdullah berkata, kementerian sedang menilai penggunaan kit ujian kendiri COVID-19 berasaskan air liur.

Institut Penyelidikan Perubatan (IMR) mengatakan dua kit ujian kendiri didapati mempunyai tahap kepekaan melebihi 90 peratus.


Azmin dilantik Ketua Pembangkang DUN Selangor

SHAH ALAM, 3 Rabiulawal 1445H, Selasa – Ahli Dewan Undangan Negeri (ADUN) Hulu Kelang, Datuk Seri Mohamed Azmin Ali dilantik sebagai Ketua Pembangkang Dewan Undangan Negeri (DUN) Selangor.

Speaker DUN Selangor, Lau Weng San yang membuat pengumuman itu berkata, pihaknya menerima surat daripada Perikatan Nasional (PN) Selangor pada 15 September lalu untuk mencalonkan Mohamed Azmin sebagai Ketua Pembangkang.

“Diharapkan Ketua Pembangkang telah dilantik dan dipersetujui ini dapat menjalankan tanggungjawab dengan sebaiknya, tahniah diucapkan,” katanya pada Mesyuarat Pertama (Angkat Sumpah) Penggal Pertama DUN Selangor ke-15.

Pada penggal lalu, jawatan itu dipegang ADUN Sungai Air Tawar dari Barisan Nasional (BN), Datuk Rizam Ismail.

Pilihan raya negeri (PRN) lalu bagaimanapun menyaksikan Pakatan Harapan (PH) dan BN bergabung dan kemudiannya memenangi PRN pada 12 Ogos lalu selepas menguasai 34 daripada 56 DUN, sekali gus membentuk kerajaan negeri bagi penggal ke-15.

Pada 21 Ogos, seramai 10 ADUN mengangkat sumpah sebagai Anggota Majlis Mesyuarat Kerajaan Negeri (MMKN) Selangor di hadapan Sultan Selangor Sultan Sharafuddin Idris Shah di Balairung Seri Istana Alam Shah.


Kalimah ‘Wallahi Wabillahi Watallahi’ tak pernah diguna dalam Perlembagaan

KUALA LUMPUR, 7 Rabiulawal 1445H, Sabtu – Kalimah ‘Wallahi Wabillahi Watallahi’ tidak pernah digunakan dalam peruntukan angkat sumpah Ahli Parlimen seperti yang dinyatakan dalam Jadual Keenam di bawah Artikel 59(1) Perlembagaan Persekutuan, sejak ia digubal pada 31 Ogos 1957.

Yang Dipertua Dewan Negara, Tan Sri Dr Wan Junaidi Tuanku Jaafar berkata, apabila Perlembagaan Persekutuan dikuatkuasakan pada tarikh berkenaan, penyataan Sumpah Ahli Parlimen telah ada dalam Jadual Keenam di bawah perkara tersebut dan tidak pernah ada menyebut kalimah ‘Wallahi Wabillahi Watallahi’.

“Kalimah penyataan sumpah kalimah ‘Wallahi Wabillahi Watallahi’ hanya disebut dalam penyataan angkat sumpah oleh Yang di-Pertuan Agong dan Timbalan Yang di-Pertuan Agong seperti yang dinyatakan dalam Jadual Keempat.

“Seperti yang dijawab oleh Yang di-Pertua Dewan Rakyat, penyataan sumpah ini adalah mengikut Peraturan Mesyuarat 5 Peraturan-Peraturan Majlis Mesyuarat Dewan Rakyat yang menyatakan bahawa sumpah yang dilafazkan hendaklah mengikut seperti yang disebutkan dalam Jadual Keenam dalam Perlembagaan Persekutuan tersebut,” katanya dalam kenyataan hari ini.

Wan Junaidi berharap dengan penjelasan itu ia dapat memberikan maklumat yang jelas kepada Ahli Parlimen serta orang awam yang telah menyaksikan pertikaian berhubung perkara berkenaan semasa Ahli Parlimen Kulai, Suhaizan Kaiat mengangkat sumpah sebagai Ahli Dewan Rakyat Selasa lepas.

Perkara itu dibangkitkan oleh Ahli Parlimen Arau, Datuk Seri Shahidan Kassim yang memohon penjelasan daripada Yang Dipertua Dewan Rakyat, Tan Sri Johari Abdul sama ada lafaz sumpah Ahli Parlimen baharu tidak lagi memasukkan kalimah ‘Wallahi Wabillahi Watallahi’.- Bernama


WHO terima lebih 1,000 laporan kes cacar monyet

GENEVA, 9 Zulkaedah 1443H, Khamis – Lebih 1,000 kes cacar monyet dilaporkan kepada Pertubuhan Kesihatan Sedunia (WHO), dengan penularan meluas di banyak negara.

Ketua Pengarah WHO, Tedros Adhanom Ghebreyesus berkata, risiko wabak cacar monyet kini meluas di negara bukan endemik, namun memberi jaminan penularannya masih boleh ditangani.

29 negara telah melaporkan kes dalam wabak semasa, yang bermula pada Mei lalu.

Bagaimanapun, tiada kes kematian dilaporkan.

Pada taklimat media di Geneva, Tedros berkata, terdapat lebih 1,400 kes disyaki cacar monyet di Afrika dan 66 kematian pada tahun ini.

“Ia adalah gambaran malang dunia bahawa masyarakat antarabangsa hanya memberi perhatian kepada cacar monyet ekoran ia muncul di negara berpendapatan tinggi,” katanya.

Beliau berkata, wabak itu menunjukkan tanda penularan komuniti di bebarapa negara dan menyarankan individu yang dijangkiti untuk mengasingkan diri di rumah.

Menurut WHO, kes direkodkan kebanyakannya masih dalam kalangan lelaki yang terbabit dengan hubungan sejenis, meskipun terdapat kes dalam kalangan wanita dilaporkan.

Susulan itu, agensi Pertubuhan Bangsa-Bangsa Bersatu (PBB) bekerjasama dengan organisasi termasuk AIDS PBB dan kumpulan komuniti untuk meningkatkan kesedaran serta usaha menghentikan penularan.

WHO berkata, langkah vaksinasi selepas terdedah jangkitan termasuk untuk pekerja kesihatan, kenalan rapat atau pasangan seksual – dalam tempoh empat hari – boleh dipertimbangkan kepada sesetengah negara.-  Agensi


Loh buat laporan polis terhadap Dewan Ulama PAS

BANGI, 29 Syaaban 1443H, Jumaat – Ibu kepada tiga remaja mualaf, Loh Siew Hong membuat laporan polis terhadap Dewan Ulama PAS, hari ini.

Selain itu, ibu tunggal itu turut membuat laporan polis terhadap pendakwah bebas, Firdaus Wong yang didakwa menfitnahnya.

“Tujuan saya membuat laporan polis ini supaya tindakan boleh diambil terhadap mereka yang terlibat,” katanya seperti dipetik portal Malaysiakini.

Laporan polis dibuat pagi tadi di Balai Polis Sentul.

Loh sebelum ini memfailkan permohonan di Mahkamah Tinggi pada 25 Mac lalu untuk memohon pengisytiharan tindakan bekas suaminya menukar agama tiga anaknya di bawah umur kepada Islam adalah tidak sah.

Beliau juga memohon pengisytiharan peruntukan dalam enakmen Perlis yang membenarkan ibu atau bapa menukar agama anak di bawah umur mereka secara unilateral sebagai tidak berperlembagaan.


JMG kenal pasti 122 cerun kritikal di seluruh negara

MERBOK, 16 Jamadilawal 1443H, Selasa – Sebanyak 122 daripada 220 cerun kritikal dikenal pasti Jabatan Mineral dan Geosains Malaysia (JMG) di seluruh negara serta berisiko tinggi berlaku runtuhan ketika musim tengkujuh.

Ketua Pengarah JMG, Hisamuddin Termidi berkata, kesemua cerun tersebut dalam pemantauan dan sebahagiannya berada dalam kawasan penempatan penduduk.

“Antara kawasan yang dikenal pasti berisiko tinggi ialah Jalan Genting Peras – Kuala Klawang, Jalan Sungai Tekali-Hulu Langat dan kawasan Sungai Penchala.

“Sungai Penchala antara paling teruk berlaku tanah runtuh baru-baru ini menyebabkan banyak kemusnahan,” katanya seperti dipetik Sinar Harian, hari ini.

Hisamuddin menjelaskan, selain pemantauan, sistem amaran awal akan dipasang di kawasan berisiko tinggi sebagai persediaan.

JMG kini mendapat kerjasama Universiti Teknologi Malaysia (UTM) bagi menempatkan sistem amaran awal (EWS) menggunakan peralatan dan teknologi dari Jepun.


Pembelajaran norma baharu gagal?

BANGI, 13 Jamadilakhir 1442H, Selasa – Rungutan ibu bapa terhadap isu pendidikan anak-anak antara bukti jelas usaha pihak yang bertanggungjawab merangka pelan strategik untuk mengadaptasi norma baharu dalam pendidikan seolah-olah gagal.

Perkara ini dapat dilihat apabila segelintir ibu bapa mengeluh tidak mampu menyediakan gajet untuk anak mereka mengakses Pengajaran dan Pembelajaran di Rumah (PdPR) yang dilaksanakan sebaik sesi persekolahan bermula 20 Januari lalu.

Dalam isu ini, pihak yang bertanggungjawab seharusnya memperhalusi pelaksanaan dan persediaan pembelajaran supaya pelajar tidak ketinggalan.

Ketua Angkatan Pemuda Pemudi Parti BERJASA, Hazwan Mohamad berkata, meskipun pembelajaran secara atas talian kaedah yang terbaik tatkala negara berdepan cabaran pandemik COVID-19, namun ia tidak boleh dilaksanakan secara sembrono.

“Sekiranya perlu dibantu sehingga sampai ke depan pintu marhaen pun ianya perlu dibuat. Kerana pendidikan adalah hak semua insan. Apatah lagi bila melibatkan anak-anak yang bakal mewarisi masa hadapan negara ini.

“Perbendaharaan negara paling banyak dilaburkan pada sebuah kementerian yang disandarkan harapan untuk membantu melahirkan generasi berpendidikan, bahkan untuk menidakkan keciciran anak-anak dalam pendidikan.

“Adakah RM50.4 billion dalam bajet 2021, dan RM64.1 billion dalam Belanjawan 2020 akhirnya menatijahkan rakyat B40 dan miskin terpaksa keluar beli gajet sendiri untuk ikut kelas atas talian?,” soalnya dalam kenyataan hari ini.

Menerusi kenyataan sama, beliau menggesa ahli politik berhenti berebut kuasa dan memberi fokus utama kepada kebajikan rakyat.

Katanya, bukan sehari dua soal pendidikan anak-anak dari tadika sehingga ke universiti diperkatakan, bahkan semenjak hari pertama COVID-19 menjengah negara ini pada 25 Januari tahun lalu lagi.

“Ya benar. Setahun sudah berlalu. Namun, mereka yang bertanggungjawab dalam merangka secara strategik bagaimana kita mahu mengadaptasi norma baharu dalam pendidikan boleh dianggap gagal.

“Corak pemikiran yang hanya mahu menunggu bila lengkung COVID-19 berjaya dilandaikan akhirnya membawa kepada episod duka yang bukan sahaja ditanggung ibu bapa, malah yang paling sedih adalah anak-anak generasi baharu.

“Adaptasi norma baharu dalam sektor pendidikan bermula begitu cacamarba sekali,” katanya.


55 bayi baru lahir berisiko mati jika hospital kehabisan elektrik

GAZA, 9 Rabiulakhir 1445H, Selasa – Bayi-bayi Palestin yang baru dilahirkan kini ditempatkan di Unit Rawatan Rapi Neonatal (NICU) – dan berisiko meninggal dunia sekiranya inkubator yang menempatkan mereka terputus bekalan elektrik.

Ketua Jabatan Unit Neonatal (bersalin) di Hospital Al-Shifa di bandar Gaza, Dr Nasser Bulbul merayu semua pihak supaya menghantar bekalan perubatan dan bahan api dengan kadar segera.

Setakat ini, 55 kanak-kanak ditempatkan wad berkenaan.

“Sekiranya bekalan elektrik terputus di jabatan ini, kita akan kehilangan 55 nyawa pesakit – ini kerana kesemua bergantung kepada penggunaan bekalan elektrik,” katanya.

Jurucukap kementerian Kesihatan Gaza, Ashraf Al-Qidra pula berkata, sebanyak 130 bayi baharu dilahirkan ditempatkan dalam inkubator elektrik di seluruh semenanjung Gaza buat masa ini.

Katanya, generator di Hospital Shifa yang merupakan hospital awam terbesar di wilayah itu kini berdepan kehabisan bekalan elektrik dan penggunaannya berada di hujung tangki.

“Kami telah menukar bahan api kepada perkhidmatan menyelamatkan nyawa yang paling penting sekarang adalah inkubator, tetapi kami tidak tahu berapa lama mampu bertahan.

“Kami juga telah meminta stesen minyak awam dan swasta untuk menderma apa sahaja yang mereka ada untuk menjimatkan bahan api demi menyelamatkan nyawa bayi-bayi ini,” katanya. – Agensi


Nyawa wartawan, media di Palestin terancam

RAMALLAH, 23 Muharram 1444H, Ahad – Sejumlah 479 kes pencabulan hak terhadap pengamal media Palestin direkodkan sepanjang separuh pertama tahun ini, kata Sindiket Wartawan Palestin (PJS) dalam satu laporan semalam.

Menurut laporan itu, pasukan pendudukan Israel bertanggungjawab atas sekurang-kurangnya 479 pencabulan hak media dan wartawan di Palestin termasuk pembunuhan wartawan Al Jazeera, Shireen Abu Akleh.

PJS berkata, sebanyak 175 kes pelanggaran yang didokumentasikan adalah membabitkan penahanan wartawan dan menghalang liputan.

Laporan itu juga mendokumenkan 80 kes serangan fizikal oleh tentera pendudukan Israel dan 65 kes serangan yang dilakukan puak peneroka.

“Peningkatan dalam serangan oleh peneroka Israel terhadap wartawan Palestin di bawah perlindungan tentera adalah luar biasa dan meluas.

“Pengamal media di Palestin bertugas di bawah serangan. Kami memperbaharui gesaan kepada organisasi antarabangsa dan hak asasi manusia.

“Ia berkaitan tindakan tegas untuk menghentikan sasaran serangan ke atas wartawan,” kata PJS.- Agensi


Kerajaan sedang muktamad akses pengeluaran akaun fleksibel KWSP

KUALA LUMPUR, 8 Rabiulakhir 1445H, Isnin – Kerajaan sedang memuktamadkan akses pengeluaran bagi Akaun Fleksibel Kumpulan Wang Simpanan Pekerja (KWSP), kata Timbalan Menteri Kewangan I, Datuk Seri Ahmad Maslan, hari ini.

“Mulai tahun hadapan, kerajaan membuka satu lagi akaun kepada pencarum KWSP iaitu Akaun Fleksibel. Bagaimana kaedahnya, berapa peratus daripada simpanan boleh masuk dalam Akaun Fleksibel…itu semua belum lagi diputuskan.

“Tetapi tujuannya adalah untuk membantu pengeluaran ketika kecemasan,” beliau berkata demikian ketika menjawab Datuk Mohd Fasiah Mohd Fakeh (Sabak Bernam-BN) mengenai pengeluaran bersasar oleh pencarum KWSP di Dewan Rakyat, hari ini.

Ketika pembentangan Belanjawan 2024 baru-baru ini, Perdana Menteri, Datuk Seri Anwar Ibrahim mengumumkan bahawa Akaun Fleksibel KWSP sebagai akaun baharu yang boleh diakses ahlinya pada bila-bila masa.

Anwar yang juga Menteri Kewangan berkata, akaun ahli KWSP akan distrukturkan semula untuk memperkasakan simpanan persaraan.

Dalam pada itu, Ahmad berkata, jumlah pelaburan KWSP di pasaran domestik dijangka akan meningkat kepada RM700 bilion pada akhir 2023, iaitu peningkatan sebanyak 9.0 peratus berbanding pada tahun 2022.

Menurutnya, KWSP akan terus memberi keutamaan dalam pelaburan domestik dengan membahagikan sebahagian besar dana tahunannya kepada pasaran tempatan untuk pelaburan domestik termasuk dalam bentuk pasaran wang di bank-bank tempatan.

Setakat bulan Jun 2023, jumlah keseluruhan pelaburan KWSP dalam pasaran domestik adalah sebanyak RM665 billion.

“Pelaburan KWSP adalah berpandukan alokasi dana yang ditetapkan oleh panel pelaburan KWSP pada setiap tahun. Untuk tempoh 2018-2022, KWSP telah memperuntukkan purata melebihi 80 peratus daripada jumlah peruntukan dana tahunan untuk dilaburkan dalam pasaran domestik.

“Pada 2023, sebanyak RM97 billion atau 83 peratus daripada jumlah alokasi dana tahunan telah diperuntukan,” katanya.

Beliau berkata, bagi tempoh 2022-2024, antara pelaburan yang diberi fokus adalah instrumen berpendapatan tetap sebanyak 45.5 peratus, ekuiti tersenarai (42.5 peratus), ekuiti persendirian (3.0 peratus), aset nyata (6.0 peratus) dan instrumen pasaran wang (3.0 peratus).

Sementara itu, menjawab soalan Khairil Nizam Khirudin (Jerantut-PN) mengenai pemasangan mesin pengeluaran automatik di Batu Balai, Felda Lepar di Pahang, Ahmad berkata Kementerian Kewangan dan pihak bank akan terus berusaha untuk memperluaskan inisiatif perkhidmatan bank bergerak.

Beliau berkata, penumpuan kawasan bagi menempatkan bank bergerak itu mengikut kesesuaian lokasi, infrastruktur dan persekitaran.

“Selain itu, kerajaan turut menggalakkan rakyat menggunakan perbankan secara digital, urus niaga perbankan boleh dilakukan pada bila-bila masa secara selamat,” kata Ahmad. – Bernama


Keputusan mahkamah tepat, tolak SIS perjuangan mereka bercanggah Islam

Oleh Siti Fatimah Ishak

BANGI, 23 Syaaban 1444H, Khamis – Wanita Ikatan Muslimin Malaysia (Isma) menzahirkan kesyukuran dengan keputusan Mahkamah Rayuan yang menolak rayuan Sisters In Islam (SIS Forum) untuk membatalkan fatwa mengisytiharkan organisasi itu sebagai sesat dan menyeleweng.

Keputusan mahkamah itu sekali gus memberi makna fatwa dikeluarkan Jawatankuasa Fatwa Selangor pada 2014 bahawa SIS sesat dan menyeleweng daripada ajaran Islam masih lagi sah.

Ketua Wanita Isma, Dr Suriani Sudi berkata, sebagai pejuang hak wanita yang sebenar, beliau merasa bersyukur atas keputusan yang memihak kepada Fatwa Selangor.

Wanita Isma merasakan ini adalah hadiah Hari Wanita buat tahun 2023, katanya.

“Keputusan SIS sebagai kumpulan yang sesat menunjukkan perjuangan mereka mesti ditolak kerana tidak selari dan bertentangan dengan Islam.

“Walaupun mereka mendakwa mereka pejuang hak wanita, tetapi hakikatnya perjuangan mereka berasaskan kepada feminisme dan liberalisme.

“Mereka telah mengundur ke belakang apabila berlebihan dalam menuntut hak wanita setaraf dengan lelaki tanpa melihat kepada sifat dan kejadian fitrah wanita,” katanya kepada Ismaweb.net.

Dr Suriani juga berkata, pertubuhan itu keterlaluan apabila mendakwa Islam merendahkan wanita apabila diwajibkan menutup aurat, mentaati suami dan membenarkan poligami.

“Peliknya, mereka tidak pula melihat kepada maruah, hak dan kedudukan wanita yang Islam yang diangkat martabatnya,” katanya.

Pada 31 Oktober 2014, SIS Forum, pengasasnya, Zainah Mahfoozah Anwar, dan bekas menteri di Jabatan Perdana Menteri, Datuk Zaid Ibrahim memfailkan permohonan untuk mencabar keputusan Jawatankuasa Fatwa Selangor yang mengisytiharkan pertubuhan itu sebagai menyeleweng daripada ajaran Islam.

Mereka menamakan Jawatankuasa Fatwa Selangor, MAIS dan Kerajaan Selangor sebagai responden.


Kos haji dijangka meningkat susulan kadar inflasi, peraturan Arab Saudi

BANGI, 14 Safar 1443H, Selasa – Kos menunaikan haji dijangka meningkat disebabkan kadar inflasi serta perkembangan terkini peraturan yang ditetapkan kerajaan Arab Saudi khususnya berkaitan prosedur operasi standard (SOP) susulan situasi COVID-19.

Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary berkata ia termasuk ujian PCR dan suntikan vaksin untuk memasuki Arab Saudi, penjarakan fizikal di dalam bas, bilik penginapan serta khemah semasa menunaikan ibadah itu.

“Bagaimanapun, Tabung Haji akan memaklumkan kos bagi musim haji 2022 apabila ia dimuktamadkan kelak,” katanya pada sesi soal jawab persidangan Dewan Rakyat, hari ini.

Beliau menjawab soalan tambahan Rubiah Wang (GPS-Kota Samarahan) sama ada kos mengerjakan haji dan umrah akan meningkat dalam fasa endemik COVID-19 selain peningkatan kos yang dijangkakan.

Ahmad Marzuk berkata pada masa ini, Lembaga Tabung Haji (TH) sedang menyemak kos haji yang terkesan akibat peraturan dan cukai baharu yang telah diperkenalkan Arab Saudi termasuk caj visa haji mulai 2020 dan kenaikan kadar cukai tambahan di negara berkenaan daripada lima ke 15 peratus yang bermula Julai tahun lepas.

Sementara itu, beliau berkata bagi musim haji 1443H/2022, TH telah memulakan persediaan dengan perancangan utamanya adalah pemilihan bakal haji yang tertakluk kepada kuota rasmi Malaysia serta beberapa kriteria pemilihan lain yang akan diumumkan Arab Saudi.

Ahmad Marzuk berkata keutamaan menunaikan haji pada tahun depan akan diberi kepada mereka yang tahun giliran adalah pada 1441H/2020 dan masih tertangguh.

“Bagi bakal haji yang tahun giliran mereka adalah tahun ini, mereka akan turut diberi peluang pada 2022 tertakluk kepada kekosongan kuota tahun semasa,” katanya.

Antara persiapan TH bagi musim haji 1443H/2022 ialah mengadakan pasca penilaian (post-mortem) urusan ibadat haji tahun ini untuk memahami dengan lebih mendalam SOP dan protokol kesihatan Arab Saudi, menganjurkan Muzakarah Haji Peringkat Kebangsaan bagi menyeragamkan hukum haji dalam suasana wabak, menganjurkan Kursus Asas Haji secara dalam talian dan kerjasama dengan Kementerian Kesihatan (KKM) bagi urusan pemeriksaan kesihatan dan vaksinasi bakal haji ketetapan Arab Saudi.

TH juga sedang merangka lawatan ke Tanah Suci dalam masa terdekat untuk mengadakan perbincangan lanjut dengan pihak berkuasa Arab Saudi bagi mendapatkan penjelasan terperinci berkaitan peraturan urusan haji dan persiapan musim haji 1443H/2022.

Ahmad Marzuk berkata demikian bagi menjawab soalan asal Rubiah mengenai persediaan kerajaan dalam urusan rakyat menunaikan haji dan umrah setelah hampir dua tahun negara tidak berpeluang menghantar jemaah ekoran COVID-19. – Bernama


Nik Nazmi dakwa kerajaan Kelantan tak mampu selesai masalah rakyat

MACHANG, 6 Muharam 1445H, Isnin – Rakyat Kelantan perlu bangkit membuat perubahan dalam Pilihan Raya Negeri (PRN) bagi memastikan semua tuntutan terutama berkaitan keperluan asas rakyatnya dapat dipenuhi.

Pengerusi Majlis Pimpinan Negeri (MPN) Kelantan dan Terengganu, Nik Nazmi Nik Ahmad berkata, kerajaan negeri ketika ini dilihat tidak mampu melunaskan tuntutan dan menyelesaikan permasalahan rakyat.

“Kerajaan pusat telah nyatakan pendirian untuk kita bantu negeri Kelantan agar lebih membangun.

“Malah, banyak projek telah kita mulakan termasuk projek tebatan banjir selain menangani masalah banjir termenung di Tumpat yang sekian lama dihadapi rakyat,” katanya.

Beliau berkata demikian ketika berucap pada Jelajah Perpaduan MADANI dan Pelancaran Jentera Perpaduan di Kelantan dekat Bukit Tiu di sini malam tadi yang turut dihadiri Perdana Menteri Datuk Seri Anwar Ibrahim.

Mengulas lanjut, Nik Nazmi yang juga Menteri Sumber Asli, Alam Sekitar dan Perubahan Iklim berkata, Kelantan yang dipimpin oleh parti Islam (PAS) tidak seharusnya menjadi antara negeri termiskin.

“Kita harap pada PRN kali ini beri peluang kepada mereka. Kita mahu anak Kelantan pulang mengundi untuk mendapat perubahan yang sama seperti negeri lain,” katanya. – Bernama


Taliban arah PIA turunkan tambang penerbangan

ISLAMABAD, 8 Rabiulawal 1443H, Jumaat – Pakistan International Airlines (PIA) menangguhkan penerbangan ke Kabul bermula semalam, berikutan berlaku campur tangan pihak berkuasa Taliban.

Penangguhan itu berlaku selepas kerajaan Taliban mengarahkan PIA yang merupakan syarikat tunggal membuat penerbangan ke Afghanistan mengurangkan tambang tiket penerbangan ke laluan berkenaan.

“Syarikat kami sering berdepan kelewatan kerana sikap tidak profesional pihak berkuasa penerbangan di Kabul,” ujar jurucakap PIA, Hafeez Khan kepada AFP.

Malah, beliau berkata, penangguhan operasi penerbangan itu kemungkinan akan berlarutan sehingga situasi kembali kondusif.

Terdahulu, Taliban memberi amaran kepada PIA dan syarikat penerbangan Afghanistan, Kam Air berisiko untuk digantung operasi kecuali mereka bersetuju mengurangkan harga tambang tiket penerbangan.

Kebanyakan syarikat penerbangan tidak lagi beroperasi menyebabkan tiket ke Pakistan dijual dengan harga tinggi sehingga mencecah AS$2,500 (RM10,300) berbanding harga biasa sekitar AS$120 (RM498) hingga AS$150 (RM622).

Sementara itu, Kementerian Pengangkutan Afghanistan menerusi kenyataan memaklumkan harga tiket perlu disesuaikan dengan keadaan sebelum kemenangan kerajaan Taliban memerintah Aghanistan atau ditamatkan operasi penerbangan.

Seorang penduduk, Abdullah berkata, perkhidmatan PIA kini dilihat sebagai ‘jendela kecil’ kepada rakyat tempatan untuk keluar tinggalkan bumi Afghanistan yang sedang bergolak.

“Kami sangat memerlukan perkhidmatan penerbangan memandangkan sempadan negara telah di tutup dan kini lapangan terbang pula ditangguhkan operasi, ia seolah kami berada di dalam sebuah kandang,” kata ahli farmasi berusia 26 tahun itu. – Agensi


‘Kenduri durian’: Langgar SOP, tiada siapa kebal undang-undang

BANGI, 20 Zulkaedah 1442H, Khamis – Isu video ‘kenduri durian’ membabitkan Timbalan Yang Dipertua Dewan Rakyat, Datuk Mohd Rashid Hasnon yang tular baru-baru ini perlu ditentukan oleh pihak polis.

Bagaimanapun, Menteri Kanan Pertahanan, Datuk Seri Ismail Sabri Yaakob menegaskan, tiada sesiapa kebal daripada undang-undang dan boleh terlepas daripada tindakan kerana melanggar prosedur operasi standard (SOP) Perintah Kawalan Pergerakan (PKP).

“Jadi setiap isu yang berkaitan dengan sesiapa sahaja, mereka tidak akan terlepas daripada tindakan undang-undang kerana tidak ada orang yang mempunyai kekebalan di negara ini.

“Tetapi untuk tindakan adalah daripada polis yang perlu siasat, jadi kita tunggu laporan polis,” katanya dipetik Astro Awani hari ini.

Difahamkan, 11 individu telah dipanggil bagi membantu siasatan berhubung kenduri durian yang membabitkan Mohd Rashid di kebun durian Batu Pahat.

Ketua Polis Daerah Batu Pahat, Asisten Komisioner Ismail Dollah berkata, Ahli Parlimen Batu Pahat itu juga akan hadir ke Ibu Pejabat Polis Daerah (IPD) Batu Pahat bagi memberi kenyataan.

Beliau itu dijangka akan hadir minggu ini sebaik balik dari Kuala Lumpur.

Sebelum ini, tular video berdurasi 13 saat memaparkan Mohd Rashid bersama sekumpulan individu tanpa penjarakan sosial sedang makan durian di sebuah kebun.

Beliau bagaimanapun menafikan dakwaan itu dan menyatakan ia adalah video lama, sebelum memohon maaf atas kekhilafannya berkait penjelasan berkenaan video tular dijamu durian baru-baru ini.


Bukit Aman siasat kes kematian mengejut OKT dalam tahanan

BANGI, 2 Rejab 1443H, Jumaat – Bukit Aman akan menjalankan siasatan berkaitan kes kematian mengejut seorang Orang Kena Tahan (OKT) dalam tahanan lokap Balai Polis Pandamaran, Klang, Selangor.

Siasatan itu akan dibuat oleh Unit Siasatan Jenayah dan Kematian Dalam Tahanan (USJKT), Jabatan Integriti dan Pematuhan Standard (JIPS), Bukit Aman.

Pengarah JIPS, Datuk Azri Ahmad berkata, OKT berumur 35 tahun itu ditangkap dan disiasat pada 1 Februari lalu, di bawah Seksyen 12(2) Akta Dadah Berbahaya (ADB) 1952.

“OKT tersebut telah direman selama tiga hari mulai 2 hingga 5 Februari 2022 di lokap Balai Polis Pandamaran, Klang, Selangor.

“Pada 3 Februari 2022 jam lebih kurang 6.50 pagi, OKT berkenaan telah ditemui tidak sedarkan diri,” katanya dalam kenyataan, hari ini.

Beliau berkata, pegawai perubatan Hospital Tuanku Ampuan Rahimah, Klang yang tiba jam 7.30 pagi telah membuat pemeriksaan dan mendapati OKT meninggal dunia.

Bagaimanapun katanya, punca kematian itu belum diketahui.


Kerajaan jaya agenda Bumiputera menerusi WKB2030, RMK12

KUALA LUMPUR, 23 Zulhijjah 1441H, Khamis – Kerajaan komited untuk menjayakan agenda Bumiputera melalui Wawasan Kemakmuran Bersama 2030 (WKB2030) dan Rancangan Malaysia Ke-12 (RMK12) yang akan dibentangkan awal tahun hadapan, kata Perdana Menteri Tan Sri Muhyiddin Yassin.

Beliau berkata bagi memperkasa pembangunan sosio-ekonomi Bumiputera, kerajaan mewujudkan Majlis Kemakmuran Bumiputera (MKB) yang dipengerusikannya, selain memutuskan supaya Unit Peneraju Agenda Bumiputera (Teraju) menjadi Agensi Penyelaras Utama pembangunan sosio-ekonomi Bumiputera.

“Teraju akan menjadi penyelaras tunggal bagi pangkalan data Bumiputera merentas kementerian, agensi dan syarikat berkaitan kerajaan (GLC). Selain itu, Bumiputera akan diberi lonjakan berganda menerusi pembentukan budaya keusahawanan di pelbagai peringkat untuk menjadikan Bumiputera sebagai bangsa usahawan.

“Budaya keusahawanan ini akan terus dipupuk secara bersepadu melalui peranan pelbagai agensi seperti Perbadanan Usahawan Nasional Berhad (PUNB), Majlis Amanah Rakyat (Mara) dan TEKUN Nasional (Tekun) serta agensi-agensi mandat Bumiputera,” katanya pada sesi soal jawab persidangan Dewan Rakyat hari ini.

Beliau berkata demikian bagi menjawab soalan Datuk Seri Dr Mujahid Yusof Rawa (PH-Parit Buntar) mengenai langkah-langkah meningkatkan ekonomi Bumiputera khususnya yang semakin ramai menganggur dan hilang kerja tanpa menyalahkan bangsa lain.

Jelas Muhyiddin, bagi suku kedua 2020 kadar pengangguran dalam kalangan Bumiputera adalah 5.2 peratus berbanding purata nasional 5.1 peratus manakala insiden kemiskinan dalam kalangan Bumiputera pada tahun 2019 adalah 7.2 peratus berbanding kaum Cina 1.4 peratus dan India 4.8 peratus.

Muhyiddin berkata peratusan ekuiti Bumiputera yang dicatatkan adalah lebih kurang 16 peratus sahaja dan ia semakin merosot dan membimbangkan berbanding tempoh sebelum ini.

“…sebab itu, yang penting adalah bagaimana usaha yang hendak dibuat kerajaan sekarang dan komitmen kita adalah untuk berusaha lebih dari dahulu,” katanya.

Menerusi MKB, Muhyiddin berkata kerajaan akan meneliti serta memperhalusi sektor yang jauh ketinggalan dalam kalangan Bumiputera dan menerusi data lengkap yang dikumpul melalui unit Teraju membolehkan tindakan yang lebih fokus dilakukan.

Beliau menjawab soalan Datuk Seri Dr Ahmad Zahid Hamidi (BN-Bagan Datuk) tentang usaha kerajaan berkenaan kedudukan pemilikan ekuiti Bumiputera dalam syarikat tersenarai dan tidak tersenarai serta agensi amanah Bumiputera.

Dalam pada itu, menjawab soalan tambahan Datuk Seri Hasan Arifin (BN-Rompin) mengenai kerjasama ekonomi antara Bumiputera dan bukan Bumiputera bagi meningkatkan penglibatan golongan Bumiputera, Muhyiddin berkata beliau akan tumpukan berkaitan hal itu dalam rangka kerja yang sedang dirancang.

“Itu adalah satu usaha yang kita boleh lakukan untuk menggabungkan tenaga dan juga sumber modal daripada Bumiputera dan bukan Bumiputera secara “perkongsian tulen”, bukan dengan cara ‘Ali Baba’ dan cara-cara yang tidak berapa sesuai dengan dasar kita.

“Ini yang kita akan beri perhatian dan saya akan beri tumpuan dalam rangka kerja yang kita sedang rancang sekarang ini,” katanya. – Bernama


Protes ‘Hari Peringatan’ bantah rejim Myanmar bunuh muslim Rohingya

DHAKA, 6 Muharram 1442H, Selasa – Pelarian Rohingya di Bangladesh mengadakan protes senyap sebagai tanda ulang tahun ketiga tindakan keras rejim Myanmar yang membunuh ribuan minoriti muslim.

Pelarian memutuskan untuk tidak mengadakan perhimpunan besar-besaran untuk menandai apa yang dikatakan sebagai ‘Hari Peringatan’ kerana pandemik COVID-19.

Menurut pihak berkuasa Bangladesh, 84 jangkitan COVID-19 sudah dilaporkan serta enam kematian akibat penyakit pernafasan di kem perlindungan.

Lebih dari 730,000 muslim Rohingya melarikan diri dari Rakhine Myanmar ke negara jiran, Bangladesh – menyertai lebih dari 200,000 pelarian yang sudah ada di sana – setelah tindakan keras yang dipimpin oleh tentera pada tahun 2017 yang dikatakan oleh Pertubuhan Bangsa-bangsa Bersatu (PBB) dijalankan dengan niat genosid.

Ribuan terbunuh, dan ramai diperkosa, diseksa, atau ditangkap dalam tindakan keras itu.

Kumpulan Rohingya dalam satu kenyataan hari ini berkata, mereka diusir secara paksa dari tanah air ke kem pelarian terbesar di dunia.

Katanya, Rohingya berdepan ‘genosid tersembunyi’ di Myanmar selama beberapa dekad dan meminta PBB dan organisasi lain untuk menyatakan apa yang terjadi pada tahun 2017 sebagai pembunuhan beramai-ramai.

“Tolong berdiri bersama-sama Rohingya yang tidak bersalah dan semoga kami dapat kembali ke rumah kami,” kata pelarian dalam kenyataan itu.

Januari lalu, Mahkamah Keadilan Antarabangsa (ICJ) mengarahkan Myanmar mengambil langkah segera bagi melindungi etnik Islam Rohingya di Rakhine daripada genosid. – Agensi


Orang Asli Lojing lapor polis dakwa penerokaan tanah berleluasa

GUA MUSANG, 30 Safar 1445H, Sabtu – 30 Orang Asli dari tiga penempatan di sini membuat laporan polis, kerana mendakwa berlaku pencerobohan tanah berdekatan penempatan mereka, yang dikatakan semakin berleluasa sejak tiga bulan lepas.

Mereka mewakili kira-kira 1,000 penduduk Orang Asli suku kaum Temiar yang tinggal di perkampungan Kampung Cedal, Kampung Ber, dan Kampung Kerbok dari Pos Ber; serta Kampung Mendrod; dan Kampung Haed dari Pos Brooke.

Timbalan Pengerusi Jaringan Kampung Orang Asli Kelantan (JKOAK) Nasir Dollah, 36, berkata laporan dibuat berkaitan isu pembalakan dan juga perladangan, yang dipercayai akan dilaksanakan dalam masa terdekat setelah dimaklumkan oleh wakil syarikat pemaju, baru-baru ini.

“Pada awalnya kita telah berjumpa dengan pihak syarikat untuk meminta mereka membatalkan hasrat berkenaan, memandangkan kami dimaklumkan projek tersebut berkeluasan lebih 800 hektar yang mana akan menjejaskan tanah wilayah adat Orang Asli dan sekali gus akan memberi kesan kepada kehilangan hak Orang Asli di sana.

“Ia juga melibatkan kawasan kebun penduduk dan berhampiran kawasan perkampungan, ia akan memberi kesan kepada keseluruhan aktiviti, malah cara hidup kita di sana akan terkesan jika projek ini dilaksanakan di tempat itu,” katanya ketika ditemui pemberita di Bandar Baru, di sini hari ini.

Wakil penduduk Kampung Mendrod, Pos Brooke Legek Alang, 69, berkata projek penanaman durian telah pun bermula di perkampungannya sejak Julai, yang mengakibatkan air kegunaan penduduk tercemar, justeru mengharapkan kawalan daripada pihak berwajib terhadap aktiviti tersebut.

“25 Julai lepas (pembukaan kebun) sudah bermula dan sekarang tinggi pokok telah mencecah kira-kira tiga kaki. Kami seramai lebih 500 penduduk sangat kecewa, sebab tanah dari projek kebun menyebabkan sungai menjadi keruh dan memberi kesan kepada tandak air kami,” katanya yang juga membuat laporan polis berkenaan permasalah terbabit.

Bagi penduduk Kampung Haed, Pos Brooke Ramli Ajom, 34, juga berharap isu berkenaan mendapat pemantauan dari pihak kerajaan negeri, Jabatan Kemajuan Orang Asli (JAKOA), Pejabat Tanah Jajahan Gua Musang, serta Jabatan Alam Sekitar ke atas masalah melibatkan tadahan air mereka.

Seorang penduduk Pos Ber Uda Jenang, 59, berharap masalah penerokaan tanah yang didakwa semakin menjadi-jadi di kawasan penempatan mereka, mendapat perhatian sewajarnya dari pihak kerajaan.

“Saya merayu kepada kerajaan tolonglah jalankan projek di tempat lain dan jangan ganggu masyarakat Orang Asli yang tinggal di kawasan pedalaman. Kerajaan baharu ini tolonglah selesaikan dan dengarkan keluhan kami yang telah sekian lama tinggal di pedalaman,” katanya.

Sementara itu Ketua Polis Daerah Gua Musang, Supt Sik Choon Foo, mengesahkan menerima laporan dibuat kumpulan Orang Asli terbabit.

“Kami menerima tiga laporan dari 30 wakil Orang Asli dari penempatan di Tanah Tinggi Lojing,” katanya.- Bernama


Polis rampas dadah bernilai RM4.2 juta, empat ahli sindiket ditahan

MELAKA, 5 Syawal 1442H, Isnin – Satu sindiket dadah yang menggunakan surat kebenaran palsu untuk bergerak melepasi sekatan jalan raya di negara ini, lumpuh selepas polis menangkap empat individu termasuk seorang ahli kimia, serta merampas 10.4 kilogram dadah jenis syabu bernilai RM4.2 juta, dalam dua serbuan minggu lepas.

Ketua Polis Melaka Datuk Abdul Majid Mohd Ali berkata, kesemua suspek berusia 33 hingga 50 tahun terbabit ditahan dalam serbuan di Melaka dan Johor pada 12 dan 13 Mei lalu menerusi Op Passat 2 yang dijalankan dengan kerjasama Agensi Penguatkuasaan Maritim Malaysia.

“Tangkapan pertama pada kira-kira 5.30 petang 12 Mei lalu melibatkan dua lelaki tempatan yang menaiki kereta Volkswagen Passat dalam perjalanan ke Tanjung Kling, Melaka.

“Pemeriksaan ke atas kenderaan itu menemukan dadah terbabit yang disembunyikan di antara tempat duduk belakang dan but kereta yang diubah suai,” katanya pada sidang media, di sini hari ini.

Beliau berkata, suspek dipercayai cuba membawa dadah berkenaan melalui jalan laut di Tanjung Kling.

“Tangkapan kedua pula melibatkan pasangan kekasih warga tempatan dan lelaki berkenaan merupakan ahli kimia berusia 40 tahun. Mereka ditangkap dalam serbuan di sebuah rumah di Muar, Johor kira-kira 6.24 pagi keesokan hari,” katanya.

Abdul Majid berkata, dalam serbuan kedua itu,  polis turut merampas tiga kenderaan jenis Perodua Myvi, barang kemas dan wang tunai pelbagai negara bernilai kira-kira RM117,116.08.

Menurutnya, siasatan mendapati sindiket itu aktif dalam pengedaran dadah rentas negara sejak setahun lepas dan mereka melepasi sekatan jalan raya menggunakan surat palsu daripada Kementerian Perdagangan Antarabangsa dan Industri atas alasan menjalankan perniagaan membekalkan alat ganti kenderaan.

“Dadah berkenaan dipercayai untuk edaran luar negara dan dari mana diperoleh masih dalam siasatan,” katanya.

Katanya kesemua suspek ditahan reman tujuh hari sejak Khamis (13 Mei) lepas dan kes disiasat menurut Seksyen 39B Akta Dadah Berbahaya 1952 yang membawa hukuman mati mandatori, jika sabit kesalahan. -Bernama


Judi dalam talian: 48 warga China ditangkap, sudah beroperasi 6 bulan

KUALA LUMPUR, 2 Rabiulawal 1442H, Isnin – 48 warga China ditahan kerana disyaki terbabit dengan kegiatan perjudian secara dalam talian di tiga unit kondominium di Jalan Ampang Hilir, pada 16 Oktober lalu.

Ketua Polis Daerah Wangsa Maju, Supt Rajab Ahad Ismail berkata, kesemua suspek yang ditahan terdiri daripada 43 lelaki dan lima wanita berusia 21 hingga 47 tahun.

Beliau berkata, sindiket itu beroperasi sejak enam bulan lepas dan menyewa kesemua kondominium mewah dengan kadar RM11,000 hingga RM12,000 seunit, sebulan.

“Modus operandi yang digunakan sindiket berkenaan adalah mempromosi judi secara dalam talian bagi pasaran China dengan menghantar ratusan pesanan Wechat, WhatsApp, QQChat kepada pelanggan di negara berkenaan.

“Sindiket itu turut menyasarkan kondominium mewah dan juga rumah banglo untuk dijadikan sebagai tempat

Beliau berkata, hasil pemeriksaan di ketiga-tiga premis itu, pihaknya merampas 245 telefon bimbit, 26 komputer riba pelbagai jenama, 15 unit CPU dan empat modem router.

Rajab Ahad berkata, jumlah nilai rampasan sindiket berkenaan dianggarkan bernilai RM250,000 dan kesemua tangkapan serta rampasan dibawa ke Ibu Pejabat Polis Daerah Wangsa Maju untuk tindakan selanjutnya.

“Kesemua mereka direman tiga hari sehingga hari ini dan akan disambung reman untuk siasatan lanjut di bawah Seksyen 4 (1) (g) Akta Rumah Judi Terbuka 1953 serta Seksyen 6(1)(c) Akta Imigresen1959/63,” katanya.

Beliau berkata, pihaknya akan terus komited dalam usaha membanteras sebarang aktiviti perjudian haram yang wujud di kawasan Wangsa Maju terutamanya melibatkan sindiket judi dalam talian menggunakan ‘calling centre’ itu. -Bernama


Kaunter TH beroperasi secara janji temu mulai Selasa

KUALA LUMPUR, 11 Syawal 1442H, Ahad – Semua kaunter di 123 pejabat cawangan Lembaga Tabung Haji (TH) seluruh negara akan dibuka secara janji temu bermula Selasa selaras dengan langkah kerajaan memperketat Perintah Kawalan Pergerakan (PKP) 3.0.

Pengarah Eksekutif Operasi TH, Mustakim Mohamad berkata, pendeposit boleh membuat janji temu dengan melayari laman sesawang TH di www.tabunghaji.gov.my dan klik pada menu pilihan urusan janji temu yang akan dimuat naik bermula esok.

Beliau berkata, pendeposit boleh membuat janji temu untuk berurusan di kaunter bermula 9.30 pagi hingga 1 petang setiap hari (kecuali cuti umum dan mingguan).

“Para pendeposit yang hadir hendaklah memastikan prosedur operasi standard (SOP) sentiasa dipatuhi dengan sentiasa memakai pelitup muka serta mengamalkan penjarakan fizikal ketika berada di ruangan pejabat. Bilangan pendeposit dalam ruangan pejabat juga akan dihadkan bagi memastikan SOP terpelihara.

“Pendeposit perlu mendaftar masuk dengan mengimbas kod QR menggunakan aplikasi MySejahtera sebelum memasuki premis TH,” katanya.

Pada masa sama, TH menyarankan pendepositnya agar mengguna pakai kemudahan dan perkhidmatan yang disediakan melalui THiJARI selain boleh memilih saluran perkhidmatan elektronik dan dalam talian bank rakan strategik TH serta Ejen Kutipan TH di lebih 10,000 titik sentuh seluruh negara terutama sepanjang tempoh PKP 3.0.

Bagi pendeposit yang ingin mendapatkan maklumat dan khidmat nasihat awal berkaitan Hibah Amanah dan urusan Pusaka, TH juga menyediakan kemudahan panggilan semula yang boleh diakses melalui laman sesawang TH. – Bernama


Kaki palsu untuk nenek Siew Thuan

SEBAK hati bila pasang kaki palsu pada kedua-dua kaki kudung nenek ini yang berumur 73 tahun. Nenek Siew Thuan cakap masih rasa sakit di bahagian kaki yang dipotong.

Saya baca bismilah dan pasang perlahan-lahan kaki palsu ke kakinya. Nenek Siew Thuan nampak gembira bila kaki palsu disarung. Kaki kirinya telah dipotong sampai ke bahagian peha, manakala kaki kanan dipotong di buku lali.

Laporan dari Jabatan Kerja Sosial Hospital, kedua kaki telah dipotong kesan daripada penyakit Diabetes Mellitus type 2 dan Hypentension. Kaki kanan di Hospital Kuala Lumpur 2 tahun lalu, manakala kaki kiri di Hospital Banting bulan Jun tahun 2020.

Nenek Siew Thuan dijaga oleh anak bongsunya, Neoh berumur 46 tahun. Saya beritahu Neoh, bagus beliau jaga ibu. Moga beliau dipermudahkan urusan atas amal ini.

Alhamdulilah, hasil sumbangan tuan puan dalam projek Bantu Pesakit Sihat, kita gunakan sebahagian daripadanya untuk beri kaki palsu pada nenek Siew Thuan. Moga Allah kurniakan pahala kepada semua penyumbang.

Berjalan keluar dari rumah nenek ini di Banting, saya pandang kaki sendiri. Saya masih ada kaki, boleh berjalan dengan bebas, ke sana sini dengan dua kaki yang kuat, berpijak di bumi dengan gahnya.

Tapi nenek ini, Allah tarik nikmat anggota kaki, dan akhirnya dia terlantar seharian di atas kerusi. Di sinilah dia tidur, makan dan lain-lain.

Bersyukurlah dengan segala nikmat yang telah Allah kurniakan. Bersyukur dengan menggunakan anggota tubuh untuk beribadat kepada Allah, berbuat amal soleh sebanyak-banyaknya dan laksanakan hal-hal yang diredhai Allah.

Sebab kita tak tahu bila anggota badan kita ini akan ditarik. Yang pasti pada hari pembalasan nanti, semua anggota tubuh kita akan menjadi saksi atas segala perbuatan kita sewaktu di dunia.

Setiap sumbangan layak mendapat resit pengecualian cukai

Syafiq Syahmi Sazali
Pegawai Operasi Yayasan Ikhlas


Jual organ manusia: Reman peniaga dilanjut lima hari lagi

KUCHING,  2 Muharram 1442H, Jumaat – Seorang lelaki yang direman polis sejak 14 Ogos lepas untuk siasatan berhubung aktiviti pemerdagangan organ manusia bagi pasaran antarabangsa, diperintahkan hari ini, direman lima hari lagi memandangkan siasatan kes itu belum lagi selesai.

Penolong Pendaftar Mahkamah Rendah Kuching yang bertindak sebagai Majistret, Dora Undau mengeluarkan perintah itu terhadap lelaki berusia 48 tahun itu berikutan permohonan yang dikemukakan oleh pegawai penyiasat ASP Nor Elyanis Mohd Yusoff.

Suspek dibawa ke mahkamah hari ini selepas perintah tahanan reman pertama selama tujuh hari tamat semalam, selepas dia tampil menyerah diri pada 13 Ogos lepas di Ibu Pejabat Polis Daerah (IPD) Kuching.

Timbalan Pesuruhjaya Polis Sarawak Datuk Dev Kumar M M Sree dalam kenyataan selepas lelaki itu ditahan, berkata, suspek menyerah diri di IPD Kuching selepas menyedari dirinya diburu polis berikutan pendedahannya kepada akhbar tabloid Britain bahawa dia adalah broker aktiviti jual beli organ manusia.

Dalam artikel pada 8 Ogos, The Sun melaporkan lelaki itu telah memberitahu kepada wartawannya yang  menyamar, bahawa suspek adalah broker pemerdagangan organ manusia yang diperoleh daripada mangsa miskin.

Dalam artikel itu, suspek memberitahu kepada wartawan berkenaan yang dia boleh mengaturkan pakej pelancongan pemindahan organ secara haram untuk warga Britain dengan kos 85,000 Pound Sterling (kira-kira RM469,977).

Dia juga dilaporkan mendalangi 45 penjualan buah pinggang secara haram dan menggunakan Facebook untuk mempengaruhi mangsa miskin dari seluruh dunia untuk menjual organ mereka kepada pesakit yang amat memerlukan.

Kes disiasat mengikut Seksyen 15 Akta Antipemerdagangan Orang dan Antipenyeludupan Migran 2007. -Bernama


MP Bersatu-Jeli pula isytihar sokong Anwar

BANGI, 24 Rabiulakhir 1445H, Rabu – Ahli Parlimen Jeli, Zahari Kechik mengumumkan sokongan kepada Perdana Menteri, Datuk Seri Anwar Ibrahim berkuat kuasa hari ini.

Keputusan itu dibuat selepas Ahli Parlimen Gua Musang, Mohd Azizi Abu Naim dari Perikatan Nasional (PN) mengambil langkah sedemikian semalam.

Zahari berkata, keputusan itu dibuat tanpa paksaan, pengaruh dan tekanan dari mana-mana pihak.

“Selepas meneliti, memperhalusi dan mempertimbangkan dengan sehabis baik mengenai permasalahan yang dihadapi rakyat terkini mengenai kos sara hidup.

“… himpitan mengenai keperluan asas yang perlu dipertingkatkan dan pembangunan yang mesti diteruskan dalam kawasan Parlimen Jeli, maka saya sebagai Ahli Parlimen Jeli dengan ini mengisytiharkan sokongan kepada kepimpinan Datuk Seri Anwar Ibrahim.

“Saya sedar rakyat mesti diutamakan dan pembangunan mesti diteruskan tanpa sebarang kompromi. Dalam alaf yang serba mencabar ini selaku ahli Parlimen, saya harus memberi khidmat yang terbaik buat rakyat dalam Parlimen Jeli,” katanya dalam satu kenyataan,

Zahari bagaimanapun berkata, beliau tetap akan taat, setia dan kekal sebagai ahli Bersatu.

“Saya bersedia berdepan dan menerima risiko tindakan disiplin parti demi memastikan pengundi dan rakyat dalam Parlimen Jeli tidak menjadi mangsa keadaan dan tidak ketinggalan menerima semua bentuk pembangunan dan bantuan daripada Kerajaan Pusat.

“Maka dengan ini saya juga mengisytiharkan untuk menyokong sebarang dasar-dasar dan inisiatif yang kerajaan lakukan dalam memulihkan ekonomi negara serta meletakkan kebajikan dan kepentingan rakyat. Sokongan saya ini berterusan hingga Pilihan Raya Umum (PRU) yang seterusnya,” katanya.